Масофадан туриб йўқ қилиш – Пентагон Россия армиясининг кучли томонини айтди\nТОШКЕНТ, 15 мар — Sputnik, Андрей Коц. АҚШ қуруқлик кучлари яқинда янги аслаҳага эга бўлади. Реактив ялпи ўт очиш тизимлари учун ишлаб чиқарилган ER GMLRS\nТОШКЕНТ, 15 мар — Sputnik, Андрей Коц. АҚШ қуруқлик кучлари яқинда янги аслаҳага эга бўлади. Реактив ялпи ўт очиш тизимлари учун ишлаб чиқарилган ER GMLRS номли бошқарилувчи снаряд 80км масофагача зарба бериши мумкин. Батафсил РИА Новости материалида. “Олтин” снарядлар Замонавий узоқ масофага зарба берувчи снарядлар тақчиллиги – АҚШ армиясинингузоқ муддатли муаммоси экани олдиндан маълум. Бу борада улар Россиядан анча ортда қолганини ўзлари ҳам тан олишмоқда. Ушбу қуролнинг 2020 йилнинг ноябр ойида ўтказилган синовлари – муваффақиятсиз ўтганди. Снаряд ҳавога учирилганидан сўнг дарҳол портлаб кетган эди. Энди бўлса Lockheed Martin концерни ўз хатолари устида ишлаб, ракетанинг камчилликлкарири бартараф этганидан сўнг ER GMLRS Нью-Мексикодаги White Sands полигонида муваффақиятли синовдан ўтди. Янги снаряд HIMARS реактив ялпи ўт очиш тизимида синовдан ўтказилди. Янги қурол айнан ушбу тизим учун ишлаб чиқилган эди. “Бизнинг янги бошқарлувчи реактив снарядимиз зенит-ракета тизимларининг зарба бериш узоқлигини сезиларли даражада оширади, - деди Lockheed Martin ракета бўлинмаси вице-президенти Гаиля Кэмпбелл. — Бўлиб ўтган синов давомида бутун парвоз траекторияси бўйича кутилган натижаларга эришилди, режалаштирилган масофада нишонга зарба берилди ва HIMARS дастурий таъминоти созланди. Ундан ташқари янги қурол бироз ўзгартирилганидан сўнг РСЗО M270 каби эски тизимларда ҳам фойдаланиш мумкин бўлади”. Кэмпбелл айтишига қараганда, навбатдаги синовларда рекорд масофа узоқликка эришилади – 150 км. Агар бу амалга ошса америка зенит ракета тизимлари дунёда энг узоқ масофага зарба берувчи тизимга айланади. Лекин истиқболли снарядлар оммавий бўлиши – амримаҳол. Чунки 60 км масофага зарба берувчи стандарт снаряд нархи – 100 минг доллар. Янгиланган снаряд Пентагонга ундан ҳам қимматга тушади. ER GMLRS (Enhanced Range Guided MLRS) – бу калибри 227 миллиметр бўлган бошқарилувчи снаряд бўлиб, у кассетали ёки моноблок жанговар қисмга эга бўлиши мумкин. Нишонга олиш тизими – инерциал ёки спутник орқали. Мақсади— якка кичик ўлчамли нишонларга зарба бериш. Масалан – танклар ёки кичик ўлчамли бир неча объектлар гуруҳи бўлиши мумкин. Ҳозир АҚШ армиясида 50 мингга яқин ана шундай снарядлар бор. Пентагон яна қанча янгиланган снаряд харид қилиши номаълум, лекин уларни ишлаб чиқариш 2023 йилга белгиланган. Ердаги юутқлар Америкаликлар стволли артиллерияни ҳам кучайтиришни исташмоқда. Ўтган йилнинг март ойида ERCA (Extended Range Canon Artillery) – янги ишлаб чиқарилаётган ўзиюрар гаубица 65 км масофадаги нишонга зарба берган эди. Бу айни дамда АҚШ армиясида бўлган энг кучли ўзиюрар тўп M109га қараганда икки баравар узоқ. Синовда 155-миллиметрли XM907 тўпидан (узунлиги 58 калибр) икки хил снаряд иштирок этган. Бошқариш мумкин бўлган Excalibur ва экспериментал – актив ва реактив XM1113 снарядлари иштирок этган. Иккала аслаҳа ҳам кичик ўлчамли нишонни муваффақиятли ишғол қилган. Вашингтонда артиллерияга бежиз эхтибор қаратилаётгани йўқ. 2017 йилнинг декабр ойида RAND – нуфузли изланишлар маркази Россия армиясининг жанговар имкониятлари ҳақида Пентагон учун ҳисобот тайёрлаган эди. Унда айтилишига кўра, уруш юз берган тақдирда Россия масофадан туриб, рақибнинг қуруқликдаги қўшинларига максимал даражада зарар етказишга ҳаракат қилади. Душман қўшинларининг ён фланг томонларига зарба беришга, манёвр қилишга блоклашга ҳаракат қилади. Жиддий ортда қолганАмерика армияси бу соҳада ростдан ҳам ортда қолган. Россия армиясига 2016 йилдан бери янгиланган 300 миллиметрли янгиланган РСЗО "Торнадо-С" тизимлари етказиб берилмоқда. Ушбу тизим душманнинг тирик жони, енгил зирҳланган ва зирҳланган техникасига, тактик ракеталари, вертолётлари ва қўмондонлик пунктларига зарба бериши мумкин. Унинг зарба бериш узоқлиги 120 кмни ташкил қилади. Келажакда уни 200 кмга етказиш режалаштирилган. Американинг HIMARS тизими – 80км масофагача зарба бериши мумкин.Ундан ташқари Россия армиясида бироз эскирган бўлса-да, лекин бошқарилувчи снарядлар билан бир неча юз километр масофага зарба берувчи "Смерч" ялпи ўт очиш тизимлари ҳам бор. Америка зенит-ракета тизимларини кичик масофали оператив-тактик биллистик ракеталарни учириш учун фойдаланиш мумкин. Уларнинг узоқлиги 300 км. Лекин бунга жавобан Россиянинг ҳам “Искандер-М” тизим бор. Унинг зарба бериш масофаси – 500км. Ундан ташқари Россиянинг зенит-ракета тизими АҚШга қараганда хилма-хилиги кўпроқ. Оғир 300 миллиметрли “Смерч” ва “Торнадо-с”дан ташқари, қуруқлик қўшинлари ихтиёрида зарба бериш масофаси 42 километр бўлган 122 миллиметрли "Град" ва "Торнадо-Г"лар бор. Шунингдек 36 кмга зарба берувчи 220-миллиметрли “Ураганлар" бор. Радиацион, кимёвий ва биологик ҳимоя қўшинлари ихтиёрида ТОС-1 ва ТОС-2 — олов пуркаш тизимлари бор. Буларни яқин масофа (6 км) зенит ракета тизимлари дейиш мумкин.Америка армиясида эса ҳозирча фақат – зарба бериш узоқлиги 60 км бўлган, 227-миллиметрли HIMARS ва M270 тизимларига эга. Ўқ отар артиллерияда ҳам шунга ўхшаш вазият. Уларнинг энг янги тўпи - САУ M109A7 осколка-фугасли снаряд билан 22 километр масофага зарба бериши мумкин. Россиянинг "Мста-С" ўзиюрар тўпи (СССР даврида ясалган) — на 25 км масофага, айни дамда яратилаётган "Коалиция" ўзиюрар тўпи – бошқарилувчи снарядлар билан 80 километр масофагача зарба бериши мумкин.\nақш, қуролли кучлар, қурол-яроғ, уруш\nЗамонавий узоқ масофага зарба берувчи снарядлар борасида АҚШ Россиядан анча ортда қолганини уларнинг ўзлари ҳам тан олишмоқда.\nТОШКЕНТ, 15 мар — Sputnik, Андрей Коц. АҚШ қуруқлик кучлари яқинда янги аслаҳага эга бўлади. Реактив ялпи ўт очиш тизимлари учун ишлаб чиқарилган ER GMLRS номли бошқарилувчи снаряд 80км масофагача зарба бериши мумкин. Батафсил РИА Новости материалида.\nЗамонавий узоқ масофага зарба берувчи снарядлар тақчиллиги – АҚШ армиясинингузоқ муддатли муаммоси экани олдиндан маълум. Бу борада улар Россиядан анча ортда қолганини ўзлари ҳам тан олишмоқда.\nУшбу қуролнинг 2020 йилнинг ноябр ойида ўтказилган синовлари – муваффақиятсиз ўтганди. Снаряд ҳавога учирилганидан сўнг дарҳол портлаб кетган эди. Энди бўлса Lockheed Martin концерни ўз хатолари устида ишлаб, ракетанинг камчилликлкарири бартараф этганидан сўнг ER GMLRS Нью-Мексикодаги White Sands полигонида муваффақиятли синовдан ўтди. Янги снаряд HIMARS реактив ялпи ўт очиш тизимида синовдан ўтказилди. Янги қурол айнан ушбу тизим учун ишлаб чиқилган эди.\nКимўзар ўйини бошланмоқда: АҚШ қурол-аслаҳа пойгасида Россияни ортда қолдирмоқчи\n30 Март 2018, 09:45\n“Бизнинг янги бошқарлувчи реактив снарядимиз зенит-ракета тизимларининг зарба бериш узоқлигини сезиларли даражада оширади, - деди Lockheed Martin ракета бўлинмаси вице-президенти Гаиля Кэмпбелл. — Бўлиб ўтган синов давомида бутун парвоз траекторияси бўйича кутилган натижаларга эришилди, режалаштирилган масофада нишонга зарба берилди ва HIMARS дастурий таъминоти созланди. Ундан ташқари янги қурол бироз ўзгартирилганидан сўнг РСЗО M270 каби эски тизимларда ҳам фойдаланиш мумкин бўлади”.\nКэмпбелл айтишига қараганда, навбатдаги синовларда рекорд масофа узоқликка эришилади – 150 км. Агар бу амалга ошса америка зенит ракета тизимлари дунёда энг узоқ масофага зарба берувчи тизимга айланади. Лекин истиқболли снарядлар оммавий бўлиши – амримаҳол. Чунки 60 км масофага зарба берувчи стандарт снаряд нархи – 100 минг доллар. Янгиланган снаряд Пентагонга ундан ҳам қимматга тушади.\nER GMLRS (Enhanced Range Guided MLRS) – бу калибри 227 миллиметр бўлган бошқарилувчи снаряд бўлиб, у кассетали ёки моноблок жанговар қисмга эга бўлиши мумкин. Нишонга олиш тизими – инерциал ёки спутник орқали. Мақсади— якка кичик ўлчамли нишонларга зарба бериш. Масалан – танклар ёки кичик ўлчамли бир неча объектлар гуруҳи бўлиши мумкин. Ҳозир АҚШ армиясида 50 мингга яқин ана шундай снарядлар бор. Пентагон яна қанча янгиланган снаряд харид қилиши номаълум, лекин уларни ишлаб чиқариш 2023 йилга белгиланган.\nАмерикаликлар стволли артиллерияни ҳам кучайтиришни исташмоқда. Ўтган йилнинг март ойида ERCA (Extended Range Canon Artillery) – янги ишлаб чиқарилаётган ўзиюрар гаубица 65 км масофадаги нишонга зарба берган эди. Бу айни дамда АҚШ армиясида бўлган энг кучли ўзиюрар тўп M109га қараганда икки баравар узоқ. Синовда 155-миллиметрли XM907 тўпидан (узунлиги 58 калибр) икки хил снаряд иштирок этган. Бошқариш мумкин бўлган Excalibur ва экспериментал – актив ва реактив XM1113 снарядлари иштирок этган. Иккала аслаҳа ҳам кичик ўлчамли нишонни муваффақиятли ишғол қилган.\n22 Декабр 2020, 18:12\nВашингтонда артиллерияга бежиз эхтибор қаратилаётгани йўқ. 2017 йилнинг декабр ойида RAND – нуфузли изланишлар маркази Россия армиясининг жанговар имкониятлари ҳақида Пентагон учун ҳисобот тайёрлаган эди. Унда айтилишига кўра, уруш юз берган тақдирда Россия масофадан туриб, рақибнинг қуруқликдаги қўшинларига максимал даражада зарар етказишга ҳаракат қилади. Душман қўшинларининг ён фланг томонларига зарба беришга, манёвр қилишга блоклашга ҳаракат қилади.\n“Руслар максимал даражада артиллериядан фойдаланади. Бу борада Ғарб армияларига қараганда уларнинг устуворлиги бор. Масалан Америка армиясида фақат битта артиллерия батальони бор. Россия армиясида эса ўт очиш бўлинмалари жуда кўп. Уч мото-ўқчи ва бир танк батальонларидан иборат бригадага одатда, иккита ўзиюрар тўпли ва битта реактив артиллерия батальони ҳамроҳ бўлади. Бирма-бир жангда америка ҳарбий бригадаси кўп сонли тўпларга ва реактив ўт очиш тизимларига эга бўлган рақибга дуч келади. Улар турли хил аслаҳалардан фойдаланиши ва узоқ масофага зарба бериши мумкин”, - дейилган эди RAND ҳисоботида.\nЖиддий ортда қолган\nАмерика армияси бу соҳада ростдан ҳам ортда қолган. Россия армиясига 2016 йилдан бери янгиланган 300 миллиметрли янгиланган РСЗО "Торнадо-С" тизимлари етказиб берилмоқда. Ушбу тизим душманнинг тирик жони, енгил зирҳланган ва зирҳланган техникасига, тактик ракеталари, вертолётлари ва қўмондонлик пунктларига зарба бериши мумкин. Унинг зарба бериш узоқлиги 120 кмни ташкил қилади. Келажакда уни 200 кмга етказиш режалаштирилган. Американинг HIMARS тизими – 80км масофагача зарба бериши мумкин.\n25 Июн 2019, 19:30\nУндан ташқари Россия армиясида бироз эскирган бўлса-да, лекин бошқарилувчи снарядлар билан бир неча юз километр масофага зарба берувчи "Смерч" ялпи ўт очиш тизимлари ҳам бор. Америка зенит-ракета тизимларини кичик масофали оператив-тактик биллистик ракеталарни учириш учун фойдаланиш мумкин. Уларнинг узоқлиги 300 км. Лекин бунга жавобан Россиянинг ҳам “Искандер-М” тизим бор. Унинг зарба бериш масофаси – 500км.\nУндан ташқари Россиянинг зенит-ракета тизими АҚШга қараганда хилма-хилиги кўпроқ. Оғир 300 миллиметрли “Смерч” ва “Торнадо-с”дан ташқари, қуруқлик қўшинлари ихтиёрида зарба бериш масофаси 42 километр бўлган 122 миллиметрли "Град" ва "Торнадо-Г"лар бор. Шунингдек 36 кмга зарба берувчи 220-миллиметрли “Ураганлар" бор. Радиацион, кимёвий ва биологик ҳимоя қўшинлари ихтиёрида ТОС-1 ва ТОС-2 — олов пуркаш тизимлари бор. Буларни яқин масофа (6 км) зенит ракета тизимлари дейиш мумкин.\nАмерика армиясида эса ҳозирча фақат – зарба бериш узоқлиги 60 км бўлган, 227-миллиметрли HIMARS ва M270 тизимларига эга. Ўқ отар артиллерияда ҳам шунга ўхшаш вазият. Уларнинг энг янги тўпи - САУ M109A7 осколка-фугасли снаряд билан 22 километр масофага зарба бериши мумкин. Россиянинг "Мста-С" ўзиюрар тўпи (СССР даврида ясалган) — на 25 км масофага, айни дамда яратилаётган "Коалиция" ўзиюрар тўпи – бошқарилувчи снарядлар билан 80 километр масофагача зарба бериши мумкин.


Альберт Эйнштейннинг энг машҳур фотосурати – олим ўз тилини кўрсатиб турган тасвир 27 июль куни кимошди савдосига қўйилади. Бу ҳақда Nate D. Sanders Auctions аукцион уйи сайтида хабар берилди. Суратга Эйнштейннинг ўзи имзо қўйган. Фотонинг аввалги нусхалари максимум 44 минг долларга сотилган.\nФотосуратни Артур Сассе Эйнштейн 72 ёшга тўлиши муносабати билан уюштирилган базмдан сўнг олган. Чарчаган физик машинага ўтирганида, фотосуратчи унинг ёнига келиб, ундан фотога тушишни сўраган. Эйнштейн унга қайрилиб, тилини чиқарган. Физик базмда олинган барча фотосуратларнинг нусхасини олгач, сўнггисини алоҳида мақтаган ва ундан кўплаб нусхалар кўчириб беришни сўрайди. Шундан сўнг, у бу фотосуратларни табрик хатлари билан бирга юборган.\nСотувга қўйиладиган фото шуниси билан эътиборга лойиқки, унда Эйнштейннинг ҳамроҳлари – Принстондаги истиқболли тадқиқотлар институти директори Фрэнк Эйделотт ва унинг рафиқаси Мари Жанеттни ҳам кўриш мумкин. Бироқ, кўплаб суратлар шундай кесилганки, уларда фақатгина Эйнштейннинг ўзи тасвирланган.\nфотосурат Альберт Эйнштейн\nАқлни шоширувчи суратлар: Wildlife Photographer of the Year 2017 ғолиблари аниқланди


Путин: Ўзбекистон халқи Россияни энг ишончли дўсти сифатида билиши мумкин. » Daxshat.Uz Universal Portal | Tas-ix\nПутин: Ўзбекистон халқи Россияни энг ишончли дўсти сифатида билиши мумкин.\nУ Россия «Ислом Каримов томонидан бошланган ишлар давом эттирилиши» тарафдори эканини қайд этган. «Биз ўз томонимиздан ушбу ҳамкорликдаги ишлар ривожланиш йўли янада равнақ топиши учун қўлдан келганча ҳаракат қиламиз. Ўзбек халқини, Ўзбекистон раҳбариятини қўллаб-қувватлаймиз. Бу борада бизга энг ишончли дўстга ишонгандек ишонишингиз мумкин», — дея унинг сўзларини келтиради РИА «Новости».\nРоссия раҳбари қайд этиб ўтганки, Ислом Каримов икки мамлакат ўртасидаги муносабатлар мустаҳкамланиши учун замин яратди. Путин Ўзбекистон ва Россия муносабатлари стратегик шериклик асосида қурилганини таъкидлаган.\nHacKeR_763 5 487 06.09.16\nФото: Ўзбекистон ҳаётида бир давр ўтди\nПутин Татьяна Каримова ва Лола\nШавкат Мирзиёев Путиннинг Самарқандга\nИслом Каримов Путин билан учрашув


Де Хеа МЮ сардори бўлмоқчи\n22 июль, 2019, 17:23 289\nТеглар:Давид Де Хеа | Манчестер Юнайтед\nУ ўзини етарли даражада тажрибали деб ҳисоблайди.\n"Манчестер Юнайтед" дарвозабони Давид Де Хеа жамоа сардори бўлиш истаги борлигини билдирди.\n“Сардор бўлишдан хурсанд бўламан, чунки бу ажойиб. Бу менинг жамоадаги 9 мавсумим бўлади ва мен ўзимни таркибдаги энг тажрибали футболчилардан бири деб ҳисоблайман. Бироқ, мен буни майдонда исботлашга ва ёшлар “Манчестер Юнайтед”нинг нақадар буюк эканлигини тушунишларига ёрдам беришим керак”, - дейди испаниялик посбон.\nМаълумот учун, Де Хеа 2011 йилдан буён “қизил иблислар” шарафини ҳимоя қилиб келмоқда. У ўтган давр мобайнида жами 362та ўйинда майдонга тушди ва 373та гол уришга эришди. Унинг клуб билан амалдаги шартномаси 2020 йилда ўз ниҳоясига етади, бироқ томонлар ушбу келишувни узайтириш арафасида туришибди.\nДе Хеа: МЮ дарвозасини ҳимоя қилиш мен учун шараф\nДе Хеа МЮ билан янги шартнома имзолади\nДе Хеа МЮда Погба билан бир ҳил маош олади


Ўзбекистон ва Россия рублдаги ҳисоб-китобларга ўтиши мумкин – Газета.uz\nLotinchada 19 ноябр 2021, 14:43 Иқтисодиёт\nЎзбекистон ва Россия ўзаро ҳисоб-китобларда доллардан воз кечиб, рублдан фойдаланишни бошлаши мумкин. Бу ҳақда Россия Федерацияси иқтисодий тараққиёт вазири Максим Решетников Россия ва Ўзбекистон ўртасидаги минтақалараро иккинчи ҳамкорлик форумида маълум қилган.\nУнинг қайд этишича, 16 ноябрь куни Россия банки илк марта «Ўзбекистон Миллий банки облигацияларининг рублдаги эмиссиясини» рўйхатдан ўтказган. Облигацияларнинг умумий қиймати 15 млрд рублга тенг.\nВазирнинг сўзларига кўра, Россия фонд бозорида қимматли қоғозларни жойлаштириш орқали Ўзбекистон рублда катта маблағ жалб этиши ва уларни Россия товарларини импорт қилишга йўналтириши мумкин бўлади.\nРешетников «маблағларни долларга ўтказмасдан, барча ҳисоб-китоблар комиссиясиз рублда амалга оширилиши» ҳамкорларнинг фойдасига ишлашини таъкидлаган. «Бу МДҲда иқтисодий ҳамкорлик ва интеграция жараёнларини ривожлантиришнинг муҳим воситаси», — деган у.\nРешетниковнинг маълум қилишича, Россия ҳукумати президент Владимир Путин топшириғига биноан давлатлар, жумладан, МДҲ давлатлари билан ўзаро ҳисоб-китобларда рублдан фойдаланишни кенгайтиришни режалаштирмоқда.\nИқтисодчи Отабек Бакировнинг қайд этишича, рублдаги ҳисоб-китоблар Россия билан ташқи савдо салбий сальдосини ошириши, унинг устига бу Ўзбекистоннинг Россия олдидаги қарзи ошиши ҳисобига рўй бериши мумкин.\nЎзбекистоннинг Россия билан ташқи савдо айланмаси салбий сальдоси ўтган тўққиз ойда 2,2 млрд долларга етган эди.\nЎзбекистон ҳукумати ҳозирча бу хабарни изоҳламаган.


ЕИ санкциялари самара бердими?\n08 май 2021, Тошкент вақти: 08:25\nЕИ резолюциясида ëзилганларга қасдма-қасд¸ маҳаллий ҳуқуқ фаолларининг аксари Ўзбекистондаги инсон ҳуқуқлари вазиятида яхшиланиш мутлақ кузатилмаганини айтишмоқда.\n27 давлат аъзо иттифоқ Ўзбекистонга нисбатан тўрт йил амалда бўлган жазо чораларини буткул бекор қилган айни кунда Озодлик ўзбекистонлик ҳуқуқ фаолларига шу савол билан мурожаат қилди.\nАксар таҳлилчилар ЕИ санкциялари эълон қилингандан кейин Ўзбекистон ҳукумати “тўнини тескари кийиб олиб” инсон ҳуқуқлари соҳасида ҳеч қанақа ўзгариш қилмаганини таъкидламоқдалар.\nАйни пайтда¸ Тошкентдаги Тезкор ҳаракат гуруҳи раҳбари Суҳроб Исмоилов санкциялар амалда бўлган ўтган йиллар мобайнида инсон ҳуқуқлари борасида бир қатор ижобий ўзгаришлар бўлди¸ деган фикрда.\n- Ўзбекистонда инсон ҳуқуқлари борасида айнан шу санкциялар режими даврида яхши тарафга ўзгариш бўлганини кузатишимиз мумкин. Масалан¸ Ҳабеас корпус институти жорий этилди. Илгари судгача қамоққа олиш чорасини судлар қўлламас эди. Ҳозир судлар қўллай бошлашди. Ўлим жазоси бекор қилинди. Одам савдоси бўйича бир қанча ҳужжатлар қабул қилинди. Ёки болалар меҳнати масаласини бошқариш бўйича иккита халқаро меҳнат ташкилотининг конвенциясини ҳам имзолашди. Мана шу ҳолатларни биз инсон ҳуқуқлари ҳимоячилари сифатида ижобий ҳолат¸ деб таъкидлашимиз лозим. Албатта¸мана шу қадамларга Ўзбекистон ҳукумати биринчи навбатда Европа иттифоқи томонидан эълон қилинган халқаро санкциялар босими остида борди. Шу санкциялар режимининг Ўзбекистон ҳукуматига кўрсатган таъсири бўлди, дейди Суҳроб Исмоилов.\nҲуқуқ фаоли суҳбат давомида айни ҳолатларнинг аксари амалда ҳалқаро қонун меъёрларига жавоб бермаслиги¸ яъни уларнинг “ўзбекча модел”да ишлаётганини ҳам қўшиб қўйди.\nЎзбекистон мустақил ҳуқуқ ҳимоячилари ташаббус гуруҳи раҳбари Суръат Икромовга кўра, санкциялар даврида амалга оширилган "ислоҳот"ларнинг амалдаги ижроси умуман сезилмаяпти.\n- Ўзбекистон фақат хўжакўрсинга ваъда беради. Буни дунëга ëймоқда. Афсуски¸ булар бу ерда бирорта нарсани қилгани йўқ. Масалан¸ суд¸ тергов¸ ички ишлар бўйича реформа қиламиз деган. Матбуотга қарасангиз¸ “Биз бу ислоҳотни қилаяпмиз” деб ëзилади ëки айтилади. Аммо биз ўз ахборотларимизда инсон ҳуқуқлари аҳволи йилда йилга ëмонлашиб бораëтганини далил-исботлар билан бериб келаяпмиз, дейди Суръат Икромов.\nАксар ҳуқуқ фаоллари ЕИ санкциялари рамзий характерга эга бўлгани ва бу даврда мамлакатда инсон ҳуқуқлари аҳволи деярли ижобий томонга силжимаганини таъкидлашади.\n“Эзгулик” инсон ҳуқуқлари жамияти раҳбари Васила Иноятова ҳам санкцияларнинг жуда кучсиз бўлганини айтар экан, санкциялар давридаги мамлакатдаги инсон ҳуқуқлари аҳволини шундай тасвирлайди.\n- Шу пайтгача инсон ҳуқуқлари ташкилотлари вакиллари ҳануз қамоқда сақланишмоқда. Халқаро ташкилотлардан¸ айниқса¸ Ҳюман Райтс Уотч ташкилоти шу бугунга қадар ҳеч қандай аккредитация ҳақида маълумотга эга эмас. Бундан ташқари бизнинг судларда қатнашишимиз¸ умуман инсон ҳуқуқлари ташкилотларига муносабат эскича қолмоқда. Яъни тазйиқлар¸ босимлар давом этмоқда. Бундан ташқари Андижон воқеалари бўйича ҳам ҳеч қандай ижобий қадам қилинмади. Қийноқлар ҳамон давом этмоқда. Ҳамон диний ва сиëсий эътиқодига кўра қамаладиганлар сони ортиб бормоқда. Бундан ташқари қамоқхоналарда уларга нисбатан қийноқларнинг чеки йўқ, қамоқхоналардан ҳалигача диндорларнинг ўликлари келиб ëтибди, дейди Васила Иноятова.\nЎзбекистон инсон ҳуқуқлари жамиятининг Франциядаги вакили Толиб Ёқубов “Эзгулик” раҳбари тилга олган айни ҳолатлар мамлакатда санкциялар жорий қилинмасдан олдинги аҳвол билан айни эканини айтади.\n- Ўзбекистон ҳукумати санкция бўлган пайтда ҳам¸ бўлмаган пайтда ҳам инсон ҳуқуқларига нисбатан душманлик кайфиятида бўлган, дейди Толиб Ёқубов.\nЛекин аксар таҳлилчилар санкциялар даврида Мўътабар Тожибоева, Умида Ниёзова, Ихтиёр Ҳамроев сингари бир қатор ҳуқуқ фаолларининг қамоқхонадан озодликка чиқарилганини олқишлайдилар.\nБиз суҳбатда бўлган ҳуқуқ фаоллари фикрича бу ҳолат мақташга арзимайди. Боиси дейди улар:\nТолиб Ёқубов: Қамоқхоналардан бир қанча одамларнинг чиқарилиши Ўзбекистонда инсон ҳуқуқларига нисбатан ҳурмат пайдо бўлди¸ дегани эмас. Биз биламиз¸ битта ҳуқуқбонни қамоқдан чиқарган бўлса¸ ўрнига бошқасини олиб бориб қамаган.\nСуръат Икромов: Бу сиëсий спекуляция. Бугун учта-тўрттасини чиқариб¸ эртасига 10 тасини қамашнинг нима кераги бор? Биласизми¸ бу спекуляция.\nМаълумки, санкциялар даврида Ўзбекистонда қама-қамалар бир оз бўлсада камаймади. Бу даврда ҳукумат қора рўйхатида бўлган “ваҳҳобийлар”, “ҳизбчилар” сафига “нурчилар” ҳам қўшилди. Ўзбекистонда ўтган йилнинг август ойидан бошлаб нурчиликда айбланиб 100 га яқин одам маҳкамага тортилди,дейди Суръат Икромов.\nВасила Иноятовага кўра, агар Ўзбекистон ҳукумати ЕИ санкцияларида назарда тутилган талабларни бажарганида мамлакатда инсон ҳуқуқлари бир қадар яхшиланган бўларди. Бироқ Васила Иноятова фикрича, Расмий Тошкент ЕИ санкцияларига беписандлик билан муносабатда бўлиб келган.\n- Ўзбекистон ҳукумати нафақат бу санкциялар¸ умуман халқаро ташкилотлар томонидан бериладиган ҳар қандай масалалар¸ муаммолар айтайлик¸ болалар меҳнати¸ мана бутун дунë Ўзбекистондаги болалар меҳнатини танқид қилиб ëтибди¸ Андижон воқеалари умуман Ўзбекистонда демократик ислоҳотларнинг бўлмаëтгани ҳақида кескин гаплар бўлиб ëтибди¸ Ўзбекистон пинагини бузмайди. У парво қилмайдиган¸ ўз билганидан қолмайдиган¸ ўзига мос келмайдиган сиëсатдан воз кечадиган ҳукумат бу. Шунинг учун бугунги кунда “Сен билганингни қил. Мен билганимдан қолмайман” деган сиëсатни Ўзбекистон қўлламоқда, дейди Васила Иноятова.\nЎзбекистонда инсон ҳуқуқлари вазияти билан боғлиқ хавотирларга қарамай, санкциялар бекор қилинган айни кунда “Эзгулик” жамияти қамоқхонадаги икки ҳуқуқ фаоли Дилмурод Саййид ва Абдурасул Худойназаровнинг аҳволи ниҳоятда оғирлиги ҳақда ташвишли хабар тарқатди.


ИнтерФУТБОЛ :: Муносабат: ЎФА вице-президенти Одил Аҳмедовда дастур борми?\nМуносабат: ЎФА вице-президенти Одил Аҳмедовда дастур борми?\nАввало, обуначиларимиздан тушган саволга жавоб берсам. «Салом! ОЧЛ баҳсларини қисқартирилган муддатда - гуруҳ босқичини апрель, «плей-офф»ни май ойида ўтказиш режалаштираётгани ростми?» Ҳа, шундай вариант кўриб чиқилмоқда. Ҳар бир минтақа жамоалари битта мамлакатда тўпланиб, квалификация ўйинларидан тортиб, ярим финалгача ўйнайди. Биргина финал қолади ва унга «Шарқ» ҳудудидаги бирор мамлакат мезбонлик қилади.\n- 2021 йил тарихда қолди. У ҳар биримиз учун ўзига хос тарзда ўтди. Омадли ёки унчалик эмас. Ҳар биримиз йилни ўзимизча ёдга оламиз. Афсуски, барчамиз ортда қолган йилни Ўзбекистон термасининг ЖЧ саралашидаги муваффақиятсиз иштироки билан эслаймиз. Зеро, миллий жамоамиз бош турнирга чиқиш курашини ҳеч қачон бу қадар эрта якунламаганди. Ушбу омадсизликда ўзимиздан бошқасини айблолмаймиз. Хусусан, барчасини «қутқарувчи мураббий» ихтиёрига топширдик, у эса, юмшоқ қилиб айтганда, вазифани бажаролмади. Бошқа томондан, футболчилар ҳам фаолиятларидаги энг асосий ўйинлардан бирида бор кучларини сарфлай олишмади. Энг ёмони, футболимиз жамоатчилиги орасида шундай муваффақиятсизликни кутганлар топилди. Кутишди, чунки раҳбарлар алмашишини кутишди. Ушбу пирамидада юқорироққа чиқишга умид боғлашди. Уларнинг кутишгани бўлмади, шунга қарамай, термамизнинг янги омадсизликларини кутиш учун ўз позицияларида қолишди.\nЙил охирида футболчилик фаолиятини эндигина якунлаган Одил Аҳмедов ЎФА Ижроий қўмитаси аъзолигига тайинланди (айнан тайинланди, Низомга мувофиқ эса, сайланиши керак эди). Миллий жамоамиз собиқ сардорининг ЎФАда иш бошлаши - футболга алоқадор кишиларни бошқарув тизимига жалб этиш тенденциясининг узвий давоми. Бу яхши. Зеро, раҳбариятдаги ҳаваскорларнинг мутахассислар фикрини инобатга олмасликлари нималарга олиб келишини кўриб улгурдик. Собиқ футболчиларнинг федерациясида пайдо бўлишлари фақат бизга хос эмас. Збигнев Бонек Польша ФФни бошқармоқда, Самуэль Это`О яқиндагина Камерун ФФ президенти сифатида иш бошлади. Аммо улар ушбу лавозимларга сайловлар орқали эришишди, эҳтимол, ўз дастурларини тақдим этишган. Аҳмедовда ҳам қандайдир дастур борми? Балки, бордир. Ҳар ҳолда, унинг ортида муайян бир жамоа бор. Мазкур ҳолатда ушбу жамоанинг нечоғли билимга эга эканлиги, қанчалик объективлиги алоҳида мавзу. Аммо бу саволларга жавоблар ҳеч қандай аҳамият касб этмайди. Янги жамоа ихтиёрида 4 йил бор, яъни навбатдаги ЖЧ саралашигача. Ҳозир нима қилишмасин, якуний баҳо 2025 йилда берилади.\nСизларга эса, сабр тилайман, шу ерда ва ҳозирнинг ўзида футболдан завқ олинг. 2022 йил қизиқарли ўтиши кутилмоқда. Янги йилингиз билан! Янги бахт билан!


Бир нечта амалдор лавозимидан олиб ташланди - Anhor\nAnhor Все посты Бир нечта амалдор лавозимидан олиб ташланди\n4 январь куни давлат раҳбари топшириғига асосан Вазирлар маҳкамасида бош вазир Абдулла Арипов ва президент администрацияси раҳбари Зайнилобиддин Низомитдинов ҳузурида 2020 йил якунлари ҳамда 2021 йил учун белгиланган устувор вазифалар тўғрисида йиғилиш ўтказди. бу ҳақда “Газета” нашри ҳукуматдаги манбага таянган ҳолда хабар беради.\n«Танқидий руҳда ўтган йиғилиш якунлари бўйича президентга ахборот берилган. Бунга асосан давлат раҳбари 5 январь куниги фармони билан уй-жой коммунал хўжалик вазири Музаффар Солиевни ишда йўл қўйган хато-камчиликлари, берилган огоҳлантиришлардан тегишли хулоса чиқармагани учун лавозимидан озод қилган. Бундан ташқари, президент Автомобил йўллари қўмитаси раиси Абдурахмон Абдувалиевга ҳайфсан эълон қилди, ҳамда қурилиш вазири Ботир Зокировга огоҳлантириш берди», — дейди “Газета” нашрининг манбаси.\nБундан ташқари, Ўзбекистон транспорт вазирининг ўринбосари Даврон Деҳқонов ҳам ўз вазифасидан озод этилди.\nДаврон Деҳқонов 2019 йилда вазирлик ташкил қилинган пайтдан бошлаб транспорт вазирининг ўринбосари лавозимида ишлаб келаётганди. Бундан олдин эса “Ўзбекистон темир йўллари” компанияси бошқаруви раисининг ўринбосари лавозимида фаолият кўрсатган.\nҚозоғистон Ўзбекистонга озиқ-овқат кўринишидаги инсонпарварлик ёрдамини юборади\nҚашқадарё вилоятида электр таъминотидаги узилишлар сабабли бир нечта туман ичимлик сувисиз қолди


Ўзбекистон: Ҳайитни кутиб - Фарғона.Ру ахборот агентлиги\n07:41 msk, 28 Май 2020\nЎзбекистон: Ҳайитни кутиб\n10.10.2007 19:14 msk\nМуборак Рамазон ойининг тугашига атиги бир неча кун қолди. Аммо, “Фарғона.Ру” АА манбаларидан олинган маълумотларга кўра, Ўзбекистонда ўттиз кунлик рўзанинг қайси куни тугашини билмаяптилар. Маҳаллий уламолар ҳалигача бу масала юзасидан бош қотирмоқдалар, улар гоҳ 12 октябрни, гоҳ 13 октябрни танлаяптилар.\nМуборак Рамазон ойи бошланишидан аввал “Фарғона.Ру” бу йил рўза дунёнинг турли мамлакатларида яшовчи мусулмонлар учун ҳар хил вақтда бошлангани ҳақида хабар қилганди. Рамазон бошланишидан дарак берувчи янги ойни кўплаб мамлакатлардаги миллионлаб мусулмонлар 11 сентябрь куни кўрганлари учун Миср, Урдун, Ливия, БАА, Жазоир, Қатар ва Фаластиннинг диний раҳбарлари муборак ой бошланишини айнан шу кунга белгилагандилар. Уларга кўра, рўзанинг биринчи куни 12 сентябрга тўғри келган.\nСаудия Арабистони ва Гана расмийлари Рамазоннинг бошланишини 10 сентябрга, Ҳиндистон ва Покистон мусулмонлари эса 14 сентябрга белгилагандилар. Шимолий Америка Исломий жамияти, ўз навбатида, уларнинг астрономик ҳисоб-китобларига кўра, рўзанинг биринчи куни 13 сентябрга тўғри келишини билдирган. Ироқлик суннийлар рўзани чоршанба куни бошлаганлар, бу мамлакатдаги ва Ливандаги шиалар эса бир кун кейин рўза тутганлар.\nМарказий Осиё мамлакатлари ва Россиянинг аксар ҳудудларида Рамазон 12 сентябрдан 13 сентябрга ўтар кечаси бошланган. Астрономларнинг тавсияларига асосланган ўзбекистонлик уламолар республикада Рамазон (рўза) ойи 13 сентябрь куни бошланишини айтгандилар. Бир кун аввал рўза тутишни бошлаган кишилар эса бундан зорланиб ўтирмаганлар.\nМана, рўза ойи ҳам ўз якунига етмоқда, бироқ Ўзбекистон мусулмонларининг диний идораси ҳалигача Рўза ҳайити қачон бўлишини эълон қилгани йўқ. Бошқа мамлакатларда байрамни нишонлаш санаси (12 октябрь) аллақачон маълум бўлган. Ўзбекистонда эса уламолар ҳайитни “12 октябрга белгилаш керакми ёки 13 октябргами?” деган савол устида ҳалигача бош қотирмоқдалар. Бу чалкашликларда улар астрономларни айбламоқдалар: гўё олимлар янги ойнинг туғилиш вақтини аниқлай олмаган эканлар. Астрономлар эса бунга жавобан ўзларининг ҳисоб-китоблари тўғрилигини, санани белгилашда эса уламоларнинг ўзлари бир қарорга кела олмаётганларини таъкидлаяптилар.\nМоҳи Рамазон ой тақвимининг тўққизинчи ойи бўлиб, айнан шу ойда Муҳаммад алайҳиссаломга дастлабки ваҳий нозил бўлган. Ислом аҳкомларига мувофиқ Рамазон ойи рўзаси мусулмонларнинг ботиний интизомини мустаҳкамлаш ва Парвардигорининг амрлари бажаришда собитқадам бўлиш учун буюрилган; у гуноҳларни ювиш ёки Қаҳҳор сифатли Парвардигор қаҳрини юмшатиш билан боғлиқ эмас. Бундан ташқари, бошқа динлардаги рўзалардан фарқли равишда, Рамазон ойидаги рўза куннинг ёруғ пайтида ҳар қандай овқат, ичимлик ва жимоъдан тўла тийилишни кўзда тутади. Аммо ҳар куни рўза шом пайти кириши билан очилади ва то тонг отгунича еб-ичиш мумкин бўлади.\nИслом емак ейиш, ташналикни қондириш ва жинсий майл каби жисмоний эҳтиёж ва истаклар инсон ҳаётида қудратли омиллар эканини, улар кишини жисмоний эҳтиёж ва истакларга қарам қилишини тан олади. Шунинг учун ҳам мусулмон кишидан йилда бир ой ҳар куни ўз табиатининг руҳоний унсурини ривожлантириш учун бу эҳтиёжларни қондиришдан тийилиш талаб этилади. Бу тийилиш кишининг жисмоний эҳтиёжлар ва ҳайвоний истакларга қул бўлиб қолишдан сақланишига кўмаклашади, деб ҳисобланади. Алҳол, Рамазон мусулмон кишининг ўз жисмоний эҳтиёжлари хусусида камроқ ташвиш тортиб, ўзини Аллоҳ Таолога топшириш ва маънавий такмил билан машғул бўлишига алоҳида имкон яратувчи ой бўлиб ҳисобланади.\nБу йил Ўзбекистонда рўза икки фарқли хусусиятга эга бўлди. Биринчиси, маҳаллий қаҳвахона ва ресторанлар ифторликни айнан уларнинг емакхоналарида қилиш учун фаол таклиф қила бошладилар. “Ифторга марҳамат” чорлови битилган каттакон ёзувлар қарийб барча емакхоналар ташқарисини безаб турди. Табиийки, бу ноз-неъматлар бепул тарқатилгани йўқ.\nУмуман олганда, саҳоватли кишилар кўчаларда бепул таом тарқатган кунлар ҳам бўлди, аммо маҳаллий мусулмонлардан камдан-кам киши ундан тотинишга ботинолди. Танишлар ва қўшниларининг “нонга ҳам пули қолмаганга ўхшайди”, дейишларидан чўчиш диндорларни бепул емак тортилган дастурхонга яқинлашишдан тўхтатиб турарди.\nАммо, агар саҳоватпеша кишилар муқаддас рўза кунлари фақир мусулмонларни бепул овқатлантиришни Туркияда бўлгани каби анъанага айлантириб олсалар, одамларда бунга нисбатан муносабат ўзгариши мумкин. Аввал ёзганимиздек, у ерда истаган киши ифторлик қилиши мумкин бўлган “Рамазон чодирлари”ни ўрнатиш урфга айланган. Бундан ташқари, Туркия шаҳар ва қишлоқларида кам таъминланган кишилар ҳамда уйидаги ифторлик дастурхонига кеч қолаётганлар учун емаклар тарқатилган, чунки ифтор вақтига жуда аниқ риоя қилиниши керак.\nАгар Ўзбекистонда ҳам фуқароларга шундай ғамхўрлик қилинганида эди, бу йилги Рамазон учун иккинчи хос хусусият – шомга яқин Тошкент кўчаларида ифторга кеч қолмаслик учун уйларига шошаётган кишилар машиналарининг тиқини пайдо бўлмасди. Бу тиқинлар авариялар ва жанжалларсиз бўлгани йўқ, баъзан эса бу даҳанаки жанглар муштлашувларга айланиб кетди. Ваҳоланки, Ислом дини тинчлик дини бўлиб, мусулмонларни эзгуликка ва раҳмдилликка чорлайди. Рамазон ойида эса одамларда бу хислатлар янада ёрқинроқ намоён бўлиши лозим.\nМуқаддас Рамазон ойи тугаганидан кейин диндорларнинг ҳар бири уч кун давомида рўза пайтида Парвардигорнинг амрларига нақадар риоя қилгани (Қуръон сураларини ўргандими, ўз нафсига қарши курашдими, ўз эҳтиросларини жиловлай олдими, садақа бердими ва ҳ.) юзасидан ўз-ўзига ҳисоб беради. Масжидларда мусулмонлар жамоат бўлиб Ҳайит намозини ўқийдилар, байрам дастурхони атрофида йиғиладилар. Одамлар фақирларга фитр садақалар улашадилар, ўтганларни ёдлаб, қабристонларни зиёрат қиладилар. Ўзбекистонда Рўза ҳайитининг биринчи куни дам олиш куни бўлиб ҳисобланади.


Наврўз ва бошқа байрамлар нишонланиши борасида фикр билдирадиган мусулмонлар орасида бу масалани бир саҳиҳ ҳадис матни билан ўзига ҳал қилганлар кўпчилик.\nСаҳиҳ ҳадислар сирасида қуйидаги ҳадис Ибн Моликдан ривоят килинади: "Расулуллоҳ сав. Мадинага келганларида уларнинг икки куни бўлиб, унда ўйин-кулги қилишарди. Шунда Расулуллоҳ сав.: "Аллоҳ азза ва жалла бу икки кунингиздан кўра яхшироғини сизларга бадал қилиб берди. Булар Қурбон ва рўза ҳайитлари", дедилар" (Абу Довуд ривояти)\nБу икки Ҳайитга қўшимча Жума кунлари тилга олинади.\nАммо, байрам - миллат, дин ва давлатлатларо муносабатларда, айниқса, дунёнинг турли давлатларига ёйилиб бораётган ўзбек мусулмонларининг бошқа дин ва миллат вакиллари билан ўзаро муносабатлари, интеграциялашувидаги муҳим ижтимоий ҳодисалардан бирига айланиб бормоқда.\nБир диндаю турли мазҳабда бўлган ёки аҳли китоблар, яъни турли динга эргашган диндорлар бугун бир маҳаллада яшамоқда, бир идорада ишламоқда. Фарзандларини бир мактабга юбормоқда.\nМоҳиятан яхшилик ва хурсандчиликка бошловчи байрамлар эса бир-бирини яқинда таниган турли қавм ва жамоалар орасидаги ижобий муносабатларни ўрнатувчи асосий омиллардан биридир.\nЗеро, ҳар бир давлатда ҳукумат миқёсидаги байрамлар бор, ҳар бир миллат нишонлайдиган миллий байрамлар бор. Бундан ташқари, касбий байрамлар ёки тарихий воқеаларга қаратилган саналар бор. Ўзбекистон мисолида айтилса, Мустақиллик байрами, Болалар куни, Ўқитувчилар куни, Матбуотчилар куни ёки мавсумий бўлган Қовун сайли, Халфана (Дарвешона), Наврўз байрамлари, байрам тадбирига айланиб кетган Универсиада, Олимпиада, Кураш каби спорт тадбирлари ва ҳоказо.\nХориждаги ўзбек мусулмонлар эса ўша давлат халқларининг қатор диний ва диний бўлмаган байрамларига гувоҳ бўлмоқдалар. Бу тадбирларни нишонламасликка қарор қилган мусулмонлар ҳам турли дин ва миллат вакиллари билан ўзаро алоқа ўрнатаркан, улар қутлаётган саналарда улар билан тўғри муносабатда бўлиш, бошқача айтилса, интеграциялашишига тўғри келмоқда.\nШу боис, биз бир-бир аҳли илмларга микрофон тутиб, айни долзарб мавзуда фикрини олишга қарор қилдик.\nНаврўз байрами ва бу байрам ҳақида Ўзбекистон мусулмонлари идораси тарқатган жума маърузаси идора раиси ўринбосари шайх Абдулазиз Мансур билан суҳбатимизга сабаб бўлган эди.\nБу галги суҳбатдошни ҳам мамлакат ичкарисида изладик ва ёш тадқиқотчи Аброр Мухтор Алий саволларимизга жавоб берди.\nУ кишининг бу борадаги якуний хулосалардан бирига кўра, Исломда ақидага зид бўлмаган байрамларни замона уламолар рад қилмайди.\nҚуйидаги суҳбатда у кишининг бу хулосага келтирган асослари ва умуман, бугунги замонавий дунёда мусулмонларнинг ўзаро ва бошқа дин, миллат вакиллари билан муносабатлари ҳақидаги саволлармизга берган жавобларини тинглашингиз мумкин:


Узоқ умр кўриш сири | www.ziyouz.uz\nБош саҳифа АжойиботларУзоқ умр кўриш сири\nЧоп этилган 21.08.2015 28.12.2016 МуаллифZiyouz.uz\nИнсониятни доимо бир муаммо ўйлантиргани-ўйлантирган: қандай қилиб узоқ умр кўриш мумкин? Ҳатто бундан икки минг йил муқаддам буюк Лукретсий ўз асарларида, жумладан, “Табиат ҳақида” номли китобида бу масала юзасидан мулоҳазалар билдирган. Хўш, одам узоқ яшай олмаслигига нима сабаб? Қариш-қартайишнинг боиси не?\n← Аввалги Аввалги Тоҳир Толибли (1948)\nКейинги → Кейинги: Асад Дилмурод. Нарвон (ҳикоя)


💊LINKAS PLYUSh (BEZ SAXARA) pastilkalar 5mg N16 Toshkent aptekalarida narxlari, dori haqida malumot, qollanishi va analoglari Apteka.uz saytida\nFaol modda: Plyusha listev ekstrakt ko'proq ko'rsatish\nQadoqda soni: - 16\nO'zbekiston Sog'liqni Saqlash Vazirligi tomonidan 24.12.2018 da DV/X 05526/12/18 registratsion raqami bilan ro'yxatdan o'tgan\nДори шакли: қандсиз пастилкалар\nҲар бир пастилка қуйидагиларни сақлайди:\nфаол модда: печак барглари экстракти кукуни - 5 мг;\nёрдамчи моддалар: изомальт, лимон кислотаси, аскорбин кислотаси, ментол, маноаммоний глийирризинати, ялпиз хушбўйи, қизил бўёвчи, асал ароматизатори, эвкалипт мойи.\n8 пастилкалар алюмин/ПВХ блистерда тиббиётда қўлланилишига доир йўриқномаси билан ёпиладиган конвертда.\n8 пастилкалар алюмин/ПВХ блистерда, 2 блистер тиббиётда қўлланилишига доир йўриқномаси билан картон ўрамда.\n9 пастилкалар алюмин/ПВХ блистерда, 2 блистер тиббиётда қўлланилишига доир йўриқномаси билан картон ўрамда.\nЙўталга қарши Линкас Плющ пастилкалари – ўсимликлардан олинган препарат, печак баргларининг қуруқ экстракти кукунини сақлайди, нафас йўллари катарини ва бронхит, астма, бронхоэктазлар ва пневмония каби бронхиал сурункали яллиғланиш касалликларни симптомларини даволашда исботланган самарага эга. Печак барглари муколитик ва спазмолитик таъсир кўрсатувчи ингредиентларни сақлайди.\nПрепарат хавфсиз деб тан олинган ва яхши ўзлаштирилади.\n· ҳомиладор ва эмизикли аёллар препаратни қўллашдан олдин шифокор билан маслахатлашишлари керак.\n· хансираш, иситма ёки йирингли балғам пайдо бўлганда, дархол шифокор ёки фармацевтга мурожаат қилиш керак.\n· қабул қилаётган доза ўтказиб юборилган ҳолларда, дозани икки баробар ошириб қабул қилманг.\nПечак баргларидан тайёрланган йўталга қарши пастилкаларни даволаш схемаси бўйича қабул қилишни давом эттиринг.\nТранспорт воситалари ёки потенциал хавфли механизмларни бошқариш қобилиятига\n· томоқ оғриғи;\n· бронхларнинг сурункали яллиғланиш касалликларини симптоматик даволаш учун;\n· махсулотли (балғамли) йўтал билан бирга кечувчи нафас йўлларининг ўткир катарал касалликларида қўлланади.\n- Таркибидаги хар қандай ингредиентларига юқори сезувчанлик\n-3 ёшгача бўлган болаларда қўллаш мумкин эмас.\nҚуруқ, салқин жойда, 30ºС дан юқори бўлмаган ҳароратда сақлансин.\nКатталар ва болаларга (12 ёшли ва ундан катта): бир ёки икки пастилкадан кунига 3-4 марта;\nболаларга (6 ёшдан 12 ёшгача): бир пастилкадан кунига 4 марта;\nболаларга (3 ёшдан 6 ёшгача): бир пастилкадан кунига 3 марта; ёки шифокор кўрсатмаси бўйича.\nДаволашнинг давомийлиги: даволаш курсининг давомийлиги бир ҳафтани ташкил қилади ва яллиғланиш касалликларини симптомлари енгиллашганидан кейин шу дозада даволашни яна 2-3 кун давом эттириш мумкин.\nТавсия этилган суткалик дозани ошириш, кўнгил айниши, қусиш ва диарея чақириши мумкин. Бундай ҳолларда дархол шифокорга мурожаат қилинг.\nLINKAS PLYUSh (BEZ SAXARA) pastilkalar 5mg N16 qo'lanishi bo'yicha ko'rsatmalar


“Болажонлар-болаларга” акцияси халқаро даражага кўтарилмоқда - Маданият - PressNews.uz\nБош Саҳифа / Маданият / “Болажонлар-болаларга” акцияси халқаро даражага кўтарилмоқда\n“Болажонлар-болаларга” акцияси халқаро даражага кўтарилмоқда\nҚўшилди: 14 август 2013 22:48\nВ.Успенский номидаги Республика ихтисослаштирилган мусиқа академик лицейида “Болажонлар – болаларга!” хайрия акцияси доирасидаги навбатдаги концерт бўлиб ўтди. «Ўзбекистон маданияти ва санъати форуми» жамғармаси ҳамда Ўзбекистон Республикаси Халқ таълими вазирлиги ҳамкорлигида ўтказилган концертда мазкур лицейнинг Ўсмирлар симфоник оркестри ҳамда Жанубий Кореянинг Сеул шаҳридаги Ёшлар оркестри иштирок этди. Кореядан ташриф буюрган мусиқачилар гуруҳини Pushkin House симфоник оркестрининг 34 нафар ёш мусиқачилари, раҳбар Ким Сон Мен, дирижёр Ли Кон Су ва истеъдодли кореялик актёр Хван Гонлар ташкил этади.\nМазкур лицейнинг Ўсмирлар симфоник оркестри мамлакатимизда ўтказилаётган турли санъат байрамлари, мусиқа фестиваллари, маданий-маърифий тадбирларнинг доимий иштирокчисидир. Хорижий мамлакатлардаги болалар ва ўсмирлар мусиқа жамоалари билан кенг ҳамкорликнинг йўлга қўйилгани ёш ижрочиларнинг ўзаро фикр алмашиши ва ижодий мулоқотига хизмат қилмоқда.\n«Болажонлар – болаларга!» акцияси 2005 йилдан буён мунтазам ўтказиб келинмоқда. Ундан тушган маблағ қон хасталиги билан оғриган болаларни даволашда қўлланиладиган дори-дармонлар харидига йўналтирилмоқда.\nКонцертда ўзбек ва жаҳон бастакорлари асарларидан намуналар ижро этилди. Бундан ташқари иштирокчилар Тошкентдаги Гематология ва қон қуйиш илмий текшириш институтида даволанаётган болалар учун ҳам махсус концерт дастурини уюштиришни режалаштиришган.\nСимфоник оркестлар иштирокидаги навбатдаги концерт Сеулда “Болажонлар-болаларга” акциясининг янги дўстлари даврасида ўтказилади.


«Арсенал»да муҳит таранг: «Борнмут»га қарши ўйин вақтида Санчес ғазабини тия олмади\n04 Январ 2017\n3 январь оқшомида «Арсенал» «Борнмут»га қарши ўйинида қониқарсиз натижадан ташқари, бир неча кўнгилсиз ҳолатлар рўй берди. Жамоа таянч ярим ҳимоячиси Френсис Коклен ва жамоа сардори Лоран Косьельни жароҳат туфайли ўйинни якунлай олмади.\nБиринчи бўлим вақтида жамоа 2та гол ўтказиб юборгач футболчилар асабийлаша бошлашди. Хусусан, жамоа етакчиси Алексис Санчес вазиятлардан бирида Рэмзини сўкиб юборган.\nИккинчи бўлимда Арсен Венгер шогирдлари яна битта гол ўтказиб юборишди. Ўйинда ҳаммадан кўп ҳаракат қилган Алексис Санчес аввалига жавоб голини урди ва кейин унинг ҳаракатлари ортида иккинчи ва учинчи жавоб голлари урилди.\nУчинчи гол 90-дақиқада урилди. Лекин бу ҳали ҳисоб тенглашиши эди, холос. Бу вақтда Санчес майдон марказига қараб чопади, Жиру эса голни нишонлашга вақт кетказади. Бу Санчесга ёқмаётганини унинг юзидан кўриш мумкин:\nЎйиннинг охирги сонияларида жамоа ҳужумга ўтаётганида «Арсенал» футболчиларидан бири чап қанотда очиқ турган Санчесни кўрмади ва тўпни ҳаволатиб тепиб юборди. Натижада ҳужум узилди, ҳакам эса ўйинни якунлаб қўя қолди.\nҲуштак янграгач, Алексис Санчес қўлқопларини ечиб майдонга отди ва жамоадошларига эътирозларини билдира бошлади. Бу ҳолатлар видеолари интернетда тарқалган.\nВенгер «Арсенал»да ишлашда давом этади\nМоуриньо ўртоқлик учрашувларига қарши\n«Челси» Азарни таркибда олиб қолишнинг йўлини топди\n«Манчестер Юнайтед» Де Хеага ўринбосарлар топди\nАлексис Санчес «Челси»га ўтиши мумкинми? Футболчи ўз фикрини билдирди\n«Тоттенҳэм» асосий футболчиларидан бири мавсум охирига қадар майдонга туша олмайди\n23:02 / 29.03.2017\nМесси ФИФАга хат ёзиб узр сўради\n«Ҳакам «Реал»га ёрдам беради». «Барселона» Пикени қўллаб-қувватлади\nАргентина футбол федерациясига янги раҳбар сайланди\nБабаян: Рақибнинг ўйин услубини инобатга олган ҳолда тайёрлангандик\nМесси дисквалификация қилинди. Анча вақтга


16-турнинг қолдирилган ўйини, 5 март, соат 00:45\nХамес Родригес (12)\nХесе Родригес (36)\nЯго Аспас (80)\n' Анчелотти жамоаси муҳим 3 очкони қўлга киритди ва "Барселона" билан орадаги фарқни 4 очкога етказиб олди\n90+3' Ўйин якунланди. "Реал" - "Севилья" - 2:1.\n90+2' Бурчак тўпидан кейин Каррису 16 метрлардан ноаниқ зарба йўллади\n91' Уҳҳ! Начо жарима майдончаси ичида Иборрага зарба бериш имкониятини бермади. Бурчак тўпи\n90' "Реал"да ўзгариш: Иско ўрнига Ильяраменди туширилди\n88' Кетма-кет иккита бурчак тўпидан кейин Касильяс тўпни эгаллаб олди\n87' Жаримадан етказилган узатмадан кейин ҳакам мезбонлар дарвозаси томон бурчак тўпи белгилади\n86' Иско тўпни қўли билан тўхтатиб қолгани учун огоҳлантириш олди\n85' Иборра офсайдда қолди деб топилди\n82' "Севилья" хавфли ҳужум ташкил қилди. Жарима майдончаси тўп билан кириб борган Витоло ўз вақтида шерикларига тўпни етказмади. Унинг узатмаси муваффақиятсиз чиқди\n80' ГОООЛ! Яго Аспас! Бурчак тўпидан кейин ташкил қилинган ҳужум пайтида Витоло деярли барча футболчиларни алдаб ўтиб, Аспасга пас берди. Яго 2-3 метрдан бўш дарвозани ишғол қилди!\n79' "Севилья" футболчиси Каррису яқин масофадан дарвозага зарба бера олмади! Бурчак тўпи\n78' Чап қанотдан узатилган тўп йўналишини Иборра бош билан ўзгартирди. Аспас дарвозабон майдончаси ичида тўпга ета олмади\n76' Алекс Видаль огоҳлантирилди. У Марселога нисбатан қўпол ҳаракат қилди\n76' Майдон марказида белгиланган жарима тўпи жарима майдончасига етказилди. Даврозабон тўпни эгаллаб олди\n71' Висенте Иборра огоҳлантириш олди. У чап қанотдан жарима майдончасига кириб келди ва ҳимоячини алдаб ўтиш чоғида чиройли йиқилишга қарор қилди. Вазиятга яқин турган унинг айёрлигини сезиб қолди\n68' Иско жарима майдончасига кириб, чап томонда очилган Марселога пас берди. Марселонинг узатмасига Хесе бош билан ета олмади\n67' Тони Кроос жарима зарбасини яқин бурчакка айлантиришга ҳаракат қилди. Зарба аниқ чиқмади\n67' "Севилья"да ўзгариш: Карлос Бакка ўрнига Яго Аспас тушди\n66' Даниэл Каррису огоҳлантириш олди\n66' Вууууууҳ! "Реал" жуда чиройли комбинация ташкил қилди, аммо гол ура олмади! Афсус\n64' Ўнг бурчакка яқин жойда Бэйлга нисбатан ўйин қоидаси бузилди. Ҳимоячилар хавфни бартараф этишди\n62' Андалусияликлар босимни ошириб боришмоқда. Ҳозирча уларга ё сўнгги узатма, ёки сўнгги зарбанинг аниқлиги етишмаяпти\n61' Марсело огоҳлантирилди. У ўзидан ўтиб кетаётган Иборрани чалиб йиқитди. Бизга маълум қилишларича, Марсело "Атлетико"га қарши ўтадиган кейинги турни ўтказиб юборади\n60' Бурчакдан етказилган тўпни ҳимоячилар эгаллаб олиб, қарши ҳужумга асос солишди\n59' Эҳҳҳ, Иборра! Ўнг қанотдан етказилган тўп дарвоза олдида очилган ҳужумчига келиб тушди. Иборра тўпни дарвозага йўллаш ўрнига яна ён томонга тепиб юборди...\n55' Эҳҳҳҳҳ, Искооооо! Бензаманинг узатмасидан кейин Иско 11 метрлардан дарвоза томон зарба берди. Тўп посбонга тегиб, майдонни тарк этди\n54' Арбелоага нисбатан ишлатилган қўполлик натижасида жарима майдончаси ўнг бурчагида белгиланган жарима тўпини Бэй олис устун томон айлантирди. Тўп дарвоза ёнидан ўтиб кетди\n53' "Севилья"да ўзгариш: Делофеу ўрнига Алекс Видаль туширилди\n51' Ўнг қанотда тўп ерлатиб Бэйл томон узатилди. Ҳимоячи тўпни қайтарди. Қайтган тўпга Хедира зарба берди. Тўп ҳимоячидан майдонни тарк этди\n50' Оҳо! Хесе ўнг қанотдан жарима майдончасига кирди ва тўпни орқароққа етказди. Тўп ҳимоячидан унинг ўзига келиб тушди. Родригес ўткир бурчак остида зарба йўллади. Тўп дарвоза устунига тегиб, майдонни тарк этди\n49' "Севилья" футболчилари ён чизиқдан тўпни улоқтириб беришди. Берилган зарба дарвозагага етиб бормади, ҳимоячилар қайтаришди\n45+5' Бириничи бўлим якунланди. Ҳозирча "Реал" - "Севилья" - 2:0. Танаффус\n45+4' Стефан Мбиа сариқ карточка олди. У Хедирага нисбатан қўпол ўйнади\n45+2' Вуууҳ! Бэйлнинг чиройли узатмасидан кейин Хедира бирга бир вазиятда ўткир бурчакдан зарба йўллади. Рико зарбани қайтарди\n45' Биринчи бўлимга 4 дақиқа қўшилди\n45' Жаримадан етказилган тўпни Касильяс эгаллаб олди\n44' Варан сариқ карточка олди\n44' Бэйл кесиб ўтувчи пас билан Бенземани дарвозабон билан бирга бир вазиятга чиқарди. Карим тўп билан ўткр бурчакка кетиб қолди ва тўпни дарвозабон майдончасига узатди. Дарвозабон тўпни эгаллаб олди\n42' Фернандо Наварро ҳам огоҳлантирилди. У Бэйлга нисбатан қўпол ўйнади\n41' Диогу Фигуэйраш сариқ карточка олди. Хесени атайлаб чалгани учун\n38' Вуууууҳ! Бензема зарбада бирозгина адашди. Бэйл-Арбелоа комбинациясидан кейин тўп Каримга етказилганди. Бензема 7-8 метрлардан йўллаган зарбаси дарвоза олдидан ўтиб кетди\n36' ГОООООЛ! Хесе Родригес! Карлос Бакка майдон марказида тўпни олдириб қўйди ва мадридликлар қарши ҳужумга ўтишди. Иско-Бензема-Хесе узатмасидан кейин ярим ҳимоячи жамоасининг иккинчи голини урди\n35' Бету замбилда майдондан олиб чиқиб кетилди\n34' "Севилья"да ҳам мажбурий ўзгариш бўлмоқда. Бету ўрнига Серхио Рико туширилади. Тиббий ёрдам давом этмоқда.\n32' "Севилья" захира даврозабони шуғулланишни бошлади. Тиббий ёрдам ҳамон кўрсатилмоқда. Замбил ҳам шу ерда\n30' Қанотдан узатма берилганидан кейин Бензема сакраб, тиззаси билан дарвозабоннинг юзига урилиб кетди. Посбонга тиббий ёрдам кўрсатилмоқда\n29' Бурчакдан етказилган тўпни мезбонлар эгаллаб олишди\n29' "Севилья" бурчак зарбаси ишлади\n27' Эҳ, "Реал"да иккинчи мажбурий ўзгариш: Хамес ўрнига Хесе Родригес туширилди\n25' Хамеснинг оёғи ёки бутсасида қандайдир муаммо юзага келган кўринади. У бутсасини ечиб, стадион трибунаси остига йўл олди. қизиқ ҳолат...\n24' Меҳмонлар кўпроқ ҳужумга ўтишмоқда. Ўнг томондан берилган зарба аниқ бўлмади\n22' Вуууууҳ! Касильяс жамоани голдан қутқарди! Ўнг қанотдан етказилган узатма "Севилья" футболчиси Витолога келиб тушди. Унинг зарбасини Икер қайтарди.\n20' Вуууҳ! Дастлаб Марсело марказ томон сурилиб, зарба берди. Ҳимоячиларга тегиб қайтган тўпга Хедира зарба берди. Тўп дарвоза ёнидан ўтиб кетди\n19' Қайтган тўпни мадридлик ҳимоячилар майдон ташқарисига чиқариб юборишди. Бурчак тўпи ҳам анча хавфли бўлди. Икер тўпга чиқишда хатога йўл қўйди. Криховяк бош билан зарба берди. Тўп дарвоза устуни ёнгинасидан ўтиб кетди!\n18' Вуууууҳ! "Реал"ни дарвоза устуни голдан қутқариб қолди! Витолонинг узатмасидан кейин Иборра жарима майдончаси ичида Касильясни алдаб ўтди ва ўткир бурчак остида зарба берди. Тўп дарвоза устунига тегиб қайтди!\n15' Меҳмонлар кўпчилик бўлиб олдинга ўтишди. Тўп ўнг томондан жарима майдончасига кириб келган Иборрага узатилди. Висенте зарба беришга улгурмади. Ҳимоячи тўп йўлига ғов бўлди\n14' Бэйл чап қанотдан олдинга ўтиб, жарима майдончасига пас берди. Тўп Бенземагача ўтмади\n12' ГООООООЛ! Хамес Родригес! Марсело чап қанотдан узатмани амалга оширди. Марказий ҳимоячи Криховяк офсайдни юзага келтиришда қўпол хатога йўл қўйди ва Хамес яқин масофадан бош билан дарвозани ишғол қилди!\n9' "Реал"да ўйин бошида муаммо пайдо бўлди. Кутилмаганда жароҳат олган Серхио Рамос майдонни тарк этди. Унинг ўрнига Начо туширилди\n3' Вуууууҳ! "Севилья" ҳисобни очишга жуда яқин келганди. Кесиб узатилган пасдан кейин Витало марказ бўйлаб дарвозабон билан бирга бир вазиятга чиқиб борди, аммо Касильяснинг ўзига зарба берди.\n1' Ўйин бошланди! "Реал" тўпни ўйинга киритиб берди.\n' "Реал" оқ, "Севилья" қизил рангли формада ҳаракат қилишади\n' Диққат, жамоалар "Абу Даби Бернабеу" стадионига чиқиб келишмоқда\n' Гарчи Роналду ўйинда иштирок эта олмасада, бу баҳсда фаворит — "Реал". Лекин "Севилья" грандларга қарши ўйинга, айниқса, "Мадрид"га қарши учрашувга ҳамиша жиддий тайёргарлик кўради\n' Ўйин бошланишига кўп вақт қолмади.\n' "Реал Мадрид" Ла лиганинг 16-туридан ўрин олган қолдирилган ўйинни "Севилья"га қарши ўтказади.\n' Ассалому алайкум, қадрли испан футболи мухлислари!


Лионель Месси: Мен барибир “Барса”га қайтаман!\n23 ноябрь, 2021, 17:27\nУ қачон қайтмоқчилигини ҳам айтди\n“Пари Сен-Жермен” ҳужумчиси Лионель Месси “Барселона”га қайтиш истаги ҳақида гапирди.\n- Мен доим қачонлардир “Барселона”га қайтишимни айтим келганман. Чунки у ер менинг уйим ва қўлимдан келганча клубга кўмаклашишни истайман. Агар ҳозир клубга ёрдамим керак бўлса, қайтишга тайёрман, - деди Лионель Месси.\nКаталония клуби раҳбарияти бош мураббийликка Хави Эрнандесни олиб келганидан кейин шу йилнинг августида клубни тарк этган Лионель Мессининг ортга қайтрилиши ҳақида хабарлар тарқай бошлади.\nЯқинда клуб раҳбарияти Дани Алвеснинг тақдимот маросимида Лионель Мессининг қайтиши мумкинлигини таъкидлагани бу масалага кўпчиликнинг эътиборини қаратди.\nМесси жорий мавсумда Франция чемпионатида олтита учрашувда битта гол урди. ПСЖ хўжайнлари аргентиналик юлдуз катта маош олиб, самарали ўйин кўрсата олмаётганидан норози бўлаётгани ҳақида ҳам маълумотлар бор.\nФото Мессига хунук хабар келди


Германияда йўловчи самолёти билан алоқа йўқолганидан кейин саросима бошланди » Ўзбекистон янгиликлари – Zamin.uz\nГерманияда йўловчи самолёти билан алоқа йўқолганидан кейин саросима бошланди\n11 март 2017, 10:20\nГерманиянинг шимолий қисми устидан учаётган йўловчи самолёти алоқага чиқмай қўйгач, немис ҳукуматида саросима бошланди. Air India авиакомпаниясига тегишли самолёт авиадиспетчерларга жавоб бермай қўйгач, 5 та атом электростанциясида эвакуация ўтказилди, деб ёзади Кун нашри.\nBoeing 787 Dreamliner русумидаги самолёт Венгриядан Буюк Британияга рейс амалга ошираётган бўлган. Унинг бортида 239 йўловчи бўлган. Самолёт Германиядан ўтаётганда 22 дақиқага алоқага чиқмай қўйган. Бу вақт давомида самолётни Чехия, Германия ва Бельгияга қарашли ҳарбий самолётлар навбатма-навбат кузатиб боришган. Spiegel нашри маълумотларига кўра, Германия ҳарбий-ҳаво кучларининг иккита Eurofighter самолёти уни Кёльнгача кузатиб борган.\nГермания ҳукумати самолётни террорчилар қўлга олган деб хавотирланган. Бироқ оқибатда самолётда алоқа билан муаммолар юзага келгани аниқланган. Бунга эса техник носозлик ёки қурилмадан нотўғри фойдаланиш сабаб бўлган бўлиши мумкин.\nБрокдорф, Брунсбюттель, Гронде, Линген ва Унтервезер коммуналаридаги АЭСлар эвакуация қилинган. Айни вақтда Брокдорфдаги АЭСдан ташқари бошқа станциялар ёпилган ва ишламаяпти.\nЯнгиликлар » Дунё » Германияда йўловчи самолёти билан алоқа йўқолганидан кейин саросима бошланди\n10:35 Гуамда B-52 бомбардимончи самолёти фалокатга учради\n11:56 “Qatar Airways” авиакомпанияси самолёти тўполончи йўловчи туфайли Манчестерга қўнишга мажбур бўлди\n11:25 “AirAsia” компаниясига тегишли самолётни қидириш ишлари давом этмоқда


ҲАР БИР ОИЛАНИНГ - Ўзбекистон овози газетаси\nпойдевори мустаҳкам бўлсин\nЎзбекистон Халқ демократик партияси Юнусобод туман кенгашининг «Фаол аёллар» ва «Истиқбол» ёшлар қаноти ташаббуси билан давра суҳбати ўтказилди.\nТадбирда ёшларнинг соғлом ва баркамол бўлиб вояга етиши учун яратилган шарт-шароитдан самарали фойдаланиш, оилаларда соғлом турмуш тарзини шакллантиришни тарғиб қилиш масалалари хусусида фикр алмашилди.\n— Мамлакатимизда соғлом авлодни тарбиялашга катта эътибор қаратилмоқда. — дейди ЎзХДП Юнусобод туман кенгаши раиси Нигора Эшметова. — Хусусан, оналик ва болаликни муҳофаза қилиш, уларнинг ижтимоий ҳимоясини кучайтириш, таълим тизимини такомиллаштириш, болалар спортини ривожлантириш каби соҳалардаги изчил ислоҳотлар бир-бирини тўлдириб, бутун бир механизмга айланди. Бугун замонавий тиббий марказлар, таълим муассасалари, спорт иншоотлари ҳар жиҳатдан соғлом ва баркамол авлодни тарбиялашга хизмат қилмоқда.\nЎзХДП Сайловолди дастурида инсон саломатлигини асраш ва мустаҳкамлаш масаласига алоҳида эътибор қаратилган бўлиб, аҳоли саломатлигини муҳофаза қилиш, оналар ва болаларга тиббий хизмат кўрсатиш даражасини ошириш бўйича муҳим вазифалар белгиланган. Шундан келиб чиқиб, ўтказилаётган тадбирларда хотин-қизлар ва ёшлар орасида соғлом турмуш тарзини тарғиб қилиш, уларнинг тиббий маданиятини оширишга алоҳида эътибор қаратаяпмиз.\nПрезидентимиз илгари сурган «Она ва бола соғлом бўлса, оила бахтли, оила бахтли бўлса, жамият мустаҳкам бўлади», деган ҳаётбахш ғоя ҳар бир юртдошимиз қалбига чуқур кириб бориши, ана шу улуғ ишга муносиб ҳисса қўшиш барчамизнинг муқаддас вазифамизга айланиши лозимлигини алоҳида уқтириб ўтди. Чиндан ҳам ҳаёт давомчилари бўлган оналарга, келажагимиз таянчи ва суянчи бўлган фарзандларимизга, оилага ғамхўрлик қилиш бутун жамиятнинг эртасини ўйлаш демакдир. Шу маънода олиб қарасак, оналарга, болаларга ғамхўрликнинг янада кучайиши миллат келажагига эътибор янада ошаётганини билдиради.\n— Мамлакатимизда оила институтини янада мустаҳкамлаш, айниқса, ёш оилаларнинг ҳуқуқий ва ижтимоий-иқтисодий манфаатларини ҳимоя қилиш борасида кенг кўламли ишлар амалга оширилмоқда, — дейди халқ депутатлари Тошкент шаҳар Кенгашидаги ЎзХДП гуруҳи аъзоси Кимё Шокирова. – Ҳар бир оила мустаҳкам пойдеворга эга бўлишига эришиш, жамиятда ҳар бир гўдакнинг соғлом туғилиши ва яшаб кетишини тўла кафолатлайдиган зарур шарт-шароитларни яратишга эътибор қаратилмоқда.\nЙигит-қизларнинг турмуш қуриш ёши оила мустаҳкамлигига таъсир кўрсатувчи асосий омиллардан биридир.\nМен шифокор сифатида шуни айтаманки, ҳамма нарсанинг меъёри бўлганидек, турмуш қуришнинг ҳам ўз шарти, тартиб-қоидалари бор. Эрта турмуш қуриш инсон соғлиғини оғир аҳволга солиб қўйиши, бўлғуси онанинг саломатлиги ва руҳиятига, қолаверса, ёш оиланинг мустаҳкамлиги, туғилажак фарзанднинг соғлигига салбий таъсир кўрсатиши мумкин. Шундай экан, бу борада биз депутатлар, партиямизнинг «Фаол аёллар» қаноти аъзолари ташаббускор бўлишимиз, маҳаллаларда ота-оналар, ёшлар ва хотин-қизлар орасида тарғибот-тушунтириш ишларини янада кучайтиришимиз зарур.\nТадбирда оилада, жамиятда тиббий маданиятни ошириш бўйича савол-жавоблар бўлди. Бу каби тадбирлар ёшлар орасида соғлом турмуш тарзини шакллантириш, уларда ўз соғлиғига масъулиятни янада оширишга хизмат қилади.


4-сектор раҳбари билан учрашувда 9 нафар ёшлар иш билан таъминланди » Пахтакор тумани ҳокимлиги расмий сайти\nПахтакор тумани ҳокимлиги » Янгиликлар » 4-сектор раҳбари билан учрашувда 9 нафар ёшлар иш билан таъминланди\nКарантин талаблари юмшатилгач, жойларда 4-сектор раҳбарларининг сайёр қабул ва ёшлар билан учрашувлари ташкил этилмоқда. Пахтакор туманидаги Ғалаба махалла фуқаролар йиғинида бўлиб ўтган навбатдаги тадбир ҳам сайёр қабул, ҳам ёшлар билан учрашув тарзида ўтди.\nЖумладан, вилоят ДСБ ва туман ДСИнинг масъул ходимлари томонидан фуқароларнинг 20 дан ошиқ мурожаатлари тингланди. Вақт ва маблағ талаб қилувчи мурожаатлар ўрганиш учун мутасадди ташкилотлар зиммасига юкланди.\nТадбирнинг асосий мақсади бўлган ёшлар билан учрашув давомида 30 нафарга яқин ёшлар ўз таклиф ва муаммоларини ўртага ташладилар. Масалан, Нилуфар Орипова олий ўқув юртини тамомлаганини, аммо муносиб иш топишга қийналаётганини билдирди.\nБир нечта таълим муассасаларининг эшигини тақиллатдим. Аммо тайинли иш топа олмаяпман. 4-сектор раҳбарининг сайёр қабул ўтказишини эшитиб, умид билан келдим. Муносиб иш топсам, оиламга ҳам ёрдамим тегар эди.\nНилуфарнинг мурожаати ўрганиш ва ҳал этиш учун Жиззах шаҳар халқ таълими бўлимига юборилди.\nТадбир иштирокчилари Бахтигул Қушева ва Сайёра Аҳадоваларнинг иш топишда кўмак сўраб мурожаат этишларига ҳожат қолмади. Уларга ишга жойлашганлик ҳақидаги буйруқ кўчирмалари тантанали равишда топширилди.\nБир неча ойдан буён иш излаётган эдим, - дейди Бахтигул. – Мактабни бу йил тамомладим. Ҳозирча ишлашга қарор қилганман. Бугунги тадбирда “Paxtakor Gold Tex” корхонасига ишга қабул қилинганим ҳақида ҳужжатни топширишди. Ҳеч ҳам кутмаган эдим. Ота-онам ҳам жуда хурсанд бўлишди. 4-сектор раҳбарларига катта раҳмат!\nСир эмаски, Пахтакор туманида яқин йилларгача йирик саноат корхоналари йўқлиги аҳолини, айниқса, ёшларни иш билан таъминлашга катта тўсиқлардан бири эди. Юқоридаги сингари ишлаб чиқариш\nкорхоналарининг ишга тушаётгани Бахтигул ва Сайёра сингари ёшларнинг муаммоларини ҳал этишга кўмак бераяпти.\nУчрашувда жами 9 нафар ёшлар турли корхона ва ташкилотларга ишга жойлашди. Ногиронлиги бор 3 нафар ёшларга Мустақиллик байрами муносабати билан вилоят ДСБ бошлиғининг совғалари топширилди. Бундан ташқари, тумандаги намунали ва интизомли солиқ тўловчи бўлган тадбиркорлик субъекти эгаларига ДСБ бошлиғининг ташаккурномалари топширилди.\nПахтакор туман ҳокимлиги Ахборот хизмати\nПахтакор туман ҳокимининг сайёр қабули бўлиб ўтди


HomePod смарт-колонкаси камерасиз ҳам эгасининг юзини ва қўл ишораларини танийди! - Terabayt.Uz\nHomePod смарт-колонкаси камерасиз ҳам эгасининг юзини ва қўл ишораларини танийди!\nКейинги пайтларда кишининг қиёфасини сканерлаб, уни таниш орқали тизимни қулфдан чиқарувчи смартфонлар оммалашиб бормоқда. Ишлаб чиқарувчилар ушбу технологияни бошқа турлардаги гаджетларга ҳам татбиқ этишга ўтишган.\nЎҚИНГ: Юзни танийдиган тизим сиёсатчини жиноятчи билан чалкаштириб юборди\nMacRumors нашри журналистлари қўлига Apple’нинг ҳали расман эълон қилинмаган бир патенти тушиб қолган. Унда кейинги авлод HomePod «ақлли» колонкаси тавсифланган бўлиб, мазкур қурилмага жорий этилган айрим янги технологиялар кўрсатилган.\nПатентга кўра, HomePod’нинг келажакдаги версияларидан бири қўл кафтининг ҳаракатларини пайқаб, шу асосда буйруқларни қабул қила олади. Турли қўл ишоралари, қарсак кабиларни у умуман камера қўлламасдан, фақат махсус датчиклар орқали англайди. Буни амалга оширишда Apple томонидан 2018 йили сотиб олинган PrimeSense компаниясининг технологиялари қўлланади. Айтиш керакки, ушбу компаниянинг дастурчилари бир замонлар машҳур ҳаракат контроллери – Microsoft Kinect’ни ишлаб чиқишган, Apple ҳам TrueDepth модулини яратишда уларнинг билимларидан фойдаланган эди.\nЭнг қизиғи – гарчи умуман камераси бўлмаса-да, HomePod шу датчиклар ёрдамида эгасининг юзини ҳам аниқлай олади! Патент ҳужжатида ёзилишича, бу датчиклар смарт-колонка айланаси бўйлаб жойланган. Улар эгасининг қаерда, қанча узоқликда турганини аниқлашга ёрдам беради ва HomePod ўз соҳибидан бошқаларнинг буйруқларини бажармайди.\nБу қурилмада экран бўлмайди, у фақат оригинал HomePod’даги каби сенсор панел билан жиҳозланади. Аммо бу «ақлли» колонка қачон дунё юзини кўриши ҳозирча маълум эмас.\nЎҚИНГ: Барчасига солиқлар сабаб: Apple техникалари қимматлашмоқда\n#«ақлли» колонка #Apple #янги технологиялар #Apple HomePod


Қўшниларимиз чемпионатни давом эттиришмоқчи\n6 май, 2020, 15:33\nТеглар:Қозоғистон | Коронавирус\nМухлислар учун яхши янгилик.\nҚозоғистон чемпионати қачон бошланиши мумкинлиги маълум қилинди.\nMeta-ratings.kz сайти тарқатган хабарга кўра, қўшни мамлакат чемпионати 31 майгача қайта тикланади. Агар Қозоғистон ҳукумати коронавирус пандемияси туфайли жорий қилинган фавқулодда ҳолатни бекор қилсагина, бу содир бўлиши мумкин.\nҚозоғистонда карантин 11 майгача давом этиши эълон қилинган эди, аммо 4 майдан қоидалар юмшатилиши бошланди. Ушбу қарор премьер-лига жамоаларининг 12 майдан бошлаб, умумий гуруҳда машғулотлар ўтказишларига рухсат беради.\nЎтказилган 3 та тур натижаларига кўра, чемпионат мусобақа жадвалида “Астана” пешқадамлик қилмоқда.\nQozoqi chempionati bizga vapshe qiziqmas\nҚозоқ клуби футболчиларининг 25 тасида коронавирус аниқланди\nКоронавирус Марказий Осиёга кириб келди ва қўшниларимиз чемпионатни тўхтатди


Рамазон суҳбатлари (4): Силаи раҳм қилинг\nBy Исмоил Муҳаммад Яъқуб on 04/26/2020 МАҚОЛАЛАР РАМАЗОН СУҲБАТЛАРИ\nСилаи раҳм қилинг\nНавбатдаги суҳбатимизни «Силаи раҳм қилинг» деб номладик.\nБиродар, силаи раҳм қилинг. Аллоҳ таоло алоқа қилишга буюрган инсонлар ўртасидаги ришталарни боғлашга силаи раҳм дейилади.\nҚариндош-уруғчилик, биродарчилик ришталарини мустаҳкамланг. Аллоҳ таоло нозил қилган барча нарсага иймон келтиринг.\nАллоҳ таоло айтади: «Улар Аллоҳ боғлашга буюрган алоқани (жумладан қариндош-уруғлар алоқасини) боғлайдиган, Раббиларидан ва қиёматда ёмон ҳисоб-китобга дучор бўлишдан қўрқадиган зотлардир» (Раъд, 21).\nАллоҳ таоло мустаҳкамлашга буюрган алоқалардан бири қариндошлар ўртасидаги алоқадир.\nСилаи раҳм қилинг.\nБаъзи уламолар силаи раҳм деганда она тарафдан бўлган қариндошлар ўртасидаги алоқаларни мустаҳкамлаш назарда тутилади, деган бўлишса-да, тўғрироқ фикрга кўра, силаи раҳм деб барча қариндошлар ўртасидаги алоқаларни мустаҳкамлашга айтилади.\nБарча қариндошларингиз ўртасидаги алоқани мустаҳкамланг.\nАллоҳ таоло силаи раҳм қилган инсонларни мақтаб бундай дейди: «Улар Аллоҳ боғлашга буюрган алоқани (жумладан қариндош-уруғлар алоқасини) боғлайдиган, Раббиларидан ва қиёматда ёмон ҳисоб-китобга дучор бўлишдан қўрқадиган зотлардир» (Раъд, 21).\nСилаи раҳм қилган инсонга улкан ажрлар берилади, ризқи мўл-кўл бўлади ва умри узайтирилади, яъни умрига барака берилади ёки чиндан ҳам умри узаяди. Расулуллоҳ саллаллоҳу алайҳи ва саллам айтадилар: «Кимни умри узайтирилиши ёки ризқи кенг қилиниши қувонтирса, қариндошлари билан алоқасини мустаҳкамласин».\nСилаи раҳм қилиш ризқнинг кенг ва мўл-кўл бўлиши сабабларидан биридир.\nНабий саллаллоҳу алайҳи ва саллам ўзини бошқалардан устун санаган Саъд ибн Абу Ваққос разияллоҳу анҳуга бундай деганлар: «Эй Саъд, сизларга берилаётган ризқ ва нусрат ораларингиздаги заиф кишилар сабабли эканини билмайсанми?».\nАллоҳ таоло Қуръони каримда шундай марҳамат қилади: «Қавм-қариндошга (хайру эҳсон қилиш билан) ҳақларини ато этинг» (Исро, 26). Чунки хоҳлайсизми-йўқми устингизда қариндошлар ҳаққи бор.\nАллоҳ таоло айтади: «Бани Исроилдан «Аллоҳгагина ибодат қиласиз, ота-она, қариндош-уруғ, етим-есирга яхшилик қиласиз», деб аҳд-паймон олганимизни эсланг» (Бақара, 83).\nҚариндошларингиз ҳатто кофир бўлсалар ҳам уларга яхшилик қилишга буюрилгансиз. Расулуллоҳ саллаллоҳу алайҳи ва саллам айтадилар: «Билиб қўйинг, фалончи уруғ менинг дўстларим эмас. Менинг дўстларим тақводорлардир. Бироқ улар менинг қариндошларим бўлгани боис тери қуриб қолмаслиги учун сув билан намлаб турилганидек, мен ҳам уларнинг ҳақларини бериш билан кўнгилларини юмшатиб тураман».\nРасулуллоҳ саллаллоҳу алайҳи ва салламнинг «тери қуриб қолмаслиги учун сув билан намлаб турилганидек» деган сўзларининг маъноси ҳақида уламолар шундай дейишган: «Набий саллаллоҳу алайҳи ва саллам силаи раҳмни қўй ёки эчкининг терисига ўхшатдилар. Терини сувсиз қолдирсангиз қуриб қаттиқ бўлиб қолади ва сиз уни хоҳлагандек бука олмайсиз. Бироқ уни сув билан намлаб турсангиз, юмшайди ва сиз уни хоҳлагандек бука оласиз. Қариндош-уруғларга силаи раҳм қилиш ҳам худди шундай».\nМасалан, амакингизнинг ўғли бўлса, сиз ундан ҳол-аҳвол сўраб турсангиз, касал бўлса кўргани борсангиз, эҳтиёжини қондирсангиз, хуллас, қийналган вақтида ёрдам берсангиз, қилган яхшиликларингизни эслаб сизга ҳам кўмак беришга ошиқади. Бироқ алоқани узган бўлсангиз, бирон иш буюрсангиз бош тортади, силаи раҳм қилган қариндошингиз каби муомала қилмайди.\n«Билиб қўйинг, фалончи уруғ менинг дўстларим эмас. Менинг дўстларим тақводорлардир. Бироқ улар менинг қариндошларим бўлгани боис тери қуриб қолмаслиги учун сув билан намлаб турилганидек, мен ҳам уларнинг ҳақларини бериш билан кўнгилларини юмшатиб тураман».\nСизга ёмонлик қилиб, озор берадиган қариндошларга ҳам силаи раҳм қилинг. Зеро, Расулуллоҳ саллаллоҳу алайҳи ва саллам айтадилар: «Силаи раҳм қилиш сизга яхшилик қилган қариндошингизга яхшилик қилиш эмас, балки сиз билан алоқани узган қариндош билан борди-келди қилишингиздир».\nМасалан, сиз менинг қариндошим бўлиб, мени кўргани келсангиз ва кейин мен ҳам сизни кўргани борсам, бу чинакам силаи раҳм ҳисобланмайди. Аммо ўртамиздаги алоқа узилган бўлса ва биринчи бўлиб сиз менга силаи раҳм қилсангиз, мана шу чинакам силаи раҳм дейилади.\nБир киши Расулуллоҳ саллаллоҳу алайҳи ва салламга: «Ё Расулуллоҳ, мен қариндошларимга силаи раҳм қиламан, улар эса алоқани узадилар, сўраган нарсаларини бераман, улар эса менга бирон нарса бермайдилар, қилган ёмонликларини кечираман, улар эса ёмонлик қилаверадилар, уларга юмшоқ муомала қиламан, улар эса менга ёмон сўзлар айтадилар», деб қариндошларидан шикоят қилади. Яъни мен уларга яхшилик қиламан, ҳадялар юбораман, улар эса бунинг эвазига бирон нарса юбормайдилар. Боз устига мени ҳақорат қиладилар ва озор берадилар. Мен эса ҳақоратларига жавоб бермайман. Юмшоқ муомала қилсам баттар ёмон муомала қиладилар.\nРасулуллоҳ саллаллоҳу алайҳи ва саллам унга айтдилар: «Агар ҳақиқатда айтганингдек бўлсанг, уларнинг оғизларига қайноқ кулни солган бўласан. Модомики шу ҳолда давом этар экансан, уларга қарши Аллоҳ таоло ҳузуридан бир ёрдамчи сен билан бирга бўлади».\nҚариндошларингизга силаи раҳм қилинг, асло улар билан алоқани узиб қўйманг. Зеро, қариндошлар билан алоқани узган киши лаънатлангандир.\nАллоҳ таоло айтади: «Агар Қуръондан юз ўгирсангиз, эҳтимол ерда бузғунчилик қиларсиз ва қариндош-уруғларингиз билан алоқаларингизни узарсиз! Ундайлар Аллоҳ лаънатлаган ва ўзлари учун фойдали нарсаларни эшитмайдиган ва кўрмайдиган қилиб қўйган кимсалардир» (Муҳаммад, 22-23).\nБошқа оятда: «Аллоҳга берган аҳд-паймонларини мустаҳкам бўлганидан кейин бузадиган, Аллоҳ боғлашга буюрган ришталарни узадиган ва ер юзида бузғунчилик қилиб юрадиган кимсаларга Аллоҳнинг лаънати бўлгай ва улар учун энг ёмон диёр — жаҳаннам бордир» (Раъд, 25).\nРасулуллоҳ саллаллоҳу алайҳи ва салламнинг қиёмат куни инсонлар сирот кўпригидан ўтишлари ҳақидаги сўзларини эслатиб ўтмоқчиман. Маълумки, сирот жаҳаннам устидаги кўприкдир.\nНабий саллаллоҳу алайҳи ва саллам айтадилар: «Қиёмат куни омонат ва силаи раҳм сирот кўпригининг икки четида туради». Ҳар бир инсон бу кўприкдан осон ва тез ўтиб олишни хоҳлайди. Баъзи инсонлар кўприкдан қулаб жаҳаннамга тушадилар, Аллоҳ асрасин.\nСирот кўпригининг икки четида ундан ўтаётганларни ушлаб қоладиган чангаклар бўлади. Инсон бу кўприкдан ўтар чоғида силаи раҳм келиб унинг йўлини тўсади ва «Эй Раббим, бу банданг силаи раҳм қилмаган эди, ундан ҳаққимни олиб бер», дейди. Бундай тўсиққа учраган шахснинг ҳоли қандай кечади, деб ўйлайсиз?! Йўлда кетаётиб тафтиш нуқтасига дуч келиб қолсак ва унда золим миршаб борлигини билсак, унинг ёмонлигидан паноҳ сўраб Аллоҳга илтижо қилишга тушамиз. Жаҳаннам устидаги кўприкда кетаётганингизда олдингиздан силаи раҳм чиқиб: «Тўхта! Эй Раббим, бу банданг силаи раҳм қилмаган эди», деса, не аҳволга тушасиз?! Дарҳақиқат, бу ўта даҳшатли ва қўрқинчли ҳолатдир.\nБаъзи уламолар айтганлар: «Силаи раҳм қилган киши сирот кўпригидан ўтаётиб қулаб кетай деганида силаи раҳм жонига оро киради, «Эй Раббим, у ҳаёти дунёда силаи раҳм қилар эди, уни қутқар» дейди».\nҚариндошларга силаи раҳм қилишнинг фойдалари кўп бўлганидек, улар билан алоқани узишнинг зарарлари ҳам кўпдир.\nРасулуллоҳ саллаллоҳу алайҳи ва саллам айтадилар: «Аллоҳ таоло борлиқни яратган чоғда силаи раҳм арш устунларини ушлаб, У зотдан ёрдам сўраб бундай дейди: «Шундай улуғ мақомда Сендан силаи раҳм қилмасликларидан паноҳ сўрайман». Аллоҳ таоло унга дейди: «Силаи раҳм қилганларга улкан ажр бериб, силаи раҳм қилмаганларга катта уқубат берсам, рози бўласанми?» Силаи раҳм: «Ҳа, розиман», дейди. Аллоҳ таоло: «У ҳолда шундай қиламан», дейди».\nБаъзи уламолар айтишича, силаи раҳм шундай дер экан: «Ким силаи раҳм қилса улкан ажрга эришур, ким силаи раҳм қилмаса улкан азобга дучор бўлур».\nҚариндошлар билан алоқани узиб қўйишдан ёки уларни эътиборсиз қолдиришдан ўта эҳтиёт бўлинг. Зеро, уларни эътиборсиз қолдирсангиз катта ажрдан маҳрум бўласиз, борди-ю, ўртангиздаги алоқани узадиган бўлсангиз тавқи лаънатга қоласиз.\nЎткинчи дунё матолари ёки арзимаган пулни деб қариндошлар билан алоқани узиб қўйманг.\nРасулуллоҳ саллаллоҳу алайҳи ва саллам айтганлар: «Қиёмат куни ер ўз бағридаги барча хазиналарни олтин ва кумуш устунлар кўринишида ташқарига чиқаради. Одам ўлдирган киши уларни кўргач: «Шу нарса учун одам ўлдирдимми?» дейди. Қариндошлари билан алоқани узган киши: «Шу нарса учун қариндошлар билан алоқани уздимми?» дейди. Ўғрилик қилган киши: «Шу нарса учун қўлим кесилдими?» дейди. Сўнг улардан бирон нарса олмай ташлаб кетишади».\nАллоҳ таолонинг қуйидаги сўзини эслатиб ўтаман. «Аллоҳнинг Китобида қариндош-уруғлар (мерос олишда) бир-бирларига (қариндош бўлмаган) мўминлар ва муҳожирлардан кўра ҳақлироқдирлар. Бироқ сизлар (диндош) биродарларингизга (васият, ҳадя ва хайр-эҳсон орқали) яхшилик қилмоғингиз (жоиздир)» (Аҳзоб, 6).\nҚариндошларингизга силаи раҳм қилинг. Улар билан алоқаларни узиб қўйманг. Шунингдек, мусулмон биродарларингиз билан ҳам алоқаларни мустаҳкамланг.\nАллоҳ таоло барчамизни силаи раҳм қиладиган бандаларидан қилсин. Омин.\n Бухорий (2067) ва Муслим (2557) ривояти.\n Бухорий ривояти, 2896.\n Бухорий ривояти, 5990.\n Муслим ривояти, 2558.\n Муслим ривояти, 195.\n Муслим (1013) ва Термизий (2208) ривояти.\nAvvalgi maqolaҚуръони карим сураси | 52-дарс | Жин сураси, 11-28 оятлар | Шайх Содиқ Самарқандий\nKeyingi maqola Рамазонни қадрлаш (4): Қалб дунёқарашининг ўзгариши


Қозоғистон атом электр станциясини қуриш учун жой танлади\n9 июнь куни Қозоғистон президенти Қасим-Жўмарт Тўқаев Хорижий инвесторлар кенгаши йиғилишида ҳукумат станция қурилиши учун жой танлаганини айтди.\n«Айни пайтда биз атом электр станцияси жойи масаласида бир қарорга келдик ва потенциал етказиб берувчиларнинг технологияларини ўрганмоқдамиз», — деди Тўқаев.\nУ режалаштирилган қурилиш жойига аниқлик киритмаган. Ўша куни кечқурун Энергетика вазири Болат Ақчулаков АЭС Балхаш яқинида, Олмаота вилоятидаги Улкен қишлоғи яқинида қурилишини маълум қилди.\n«Ҳозир сизга объект жойлашадиган ҳудуднинг аниқ координаталарини айта олмайман», — деди вазир.\nИлгари расмийлар иккита жойни — Курчатов ва Балхаш шаҳарларини вариант сифатида кўриб чиқдилар.\n9 июнь куни Ibusiness.kz нашрининг хабар беришича, Қозоғистон атом электр станциялари бош директори Тимур Жантикин потенциал етказиб берувчилар ҳақидаги маълумотни изоҳлар экан, Қозоғистон кичик модулли реакторлар бўйича лойиҳаларни тақдим этган икки Америка компаниясини четлаб ўтганини айтди. Унинг сўзларига кўра, Нур-Султон ушбу технологияни мамлакатдаги эҳтимолий биринчи атом электр станцияси учун қўллашни хавфли деб ҳисоблаган.\nАмерика компаниялари рад этилганидан кейин тўртта лойиҳа кўриб чиқиш учун қолди, деди у.\n«Табиийки, бу Росатом (Россия лойиҳаси), у ҳозирда энг кўп қурмоқда, унда нафақат технологиялар, балки қурилиш жараёнининг ўзи ҳам ишлаб чиқилган, биз доимо таъминот занжирига қараймиз», — деди Тимур Жантикин.\nУнинг сўзларига кўра, станциянинг нархи стандарт лойиҳа 3+ станциясининг иккита блоки учун 8-12 миллиард долларга тушиши мумкин. Лойиҳанинг ўзини оқлаш муддати 14-16 йилга баҳоланмоқда.\nЭнергетика вазирлигида атом электр станциясини қуриш ва ишга туширишнинг дастлабки муддати 2035 йил деб белгиланган. Агентлик аввалроқ оммавий ахборот воситалари ва фикр етакчилари иштирокида «АЭС хавфсизлиги бўйича хабардорлик» кампаниясини бошлашни режалаштираётганини айтган эди.\n2019 йил апрель ойида Россия президенти Владимир Путин қозоғистонлик ҳамкасби Қасим-Жўмарт Тўқаев билан Москвада бўлиб ўтган учрашувда атом электр станциясини қуришда ёрдам беришни таклиф қилган эди. Шундан сўнг Тўқаев ўз чиқишларида атомдан тинч мақсадларда фойдаланиш зарурлигини қайта-қайта таъкидлади. 2021 йил сентаябрь ойида Путин минтақалараро ҳамкорлик форумида Қозоғистонда атом электр станциясини қуришда ёрдам беришни яна таклиф қилган эди.\nХалқаро энергетика маслаҳатчилари ва бир қатор қозоғистонлик энергетика мутахассислари атом электр станцияларининг ишлашини «глобал иқлим ўзгаришига қарши курашда камроқ хавфсиз, жуда қиммат, секин ва самарасиз» деб атамоқда.


FT: Uber’нинг раҳбари лавозимидан четлатилиши мумкин\n22:06 / 12.06.2017\nUber асосчиларидан бири ва бош директори Трэвис Каланик вақтинчалик лавозимидан четлатилиши ёки бошқа лавозимга ўтказилиши мумкин. Бундай вариантни компания директорлар кенгаши кўриб чиқмоқда, деб маълум қилди вазиятдан хабардор бўлган иккита манбага иқтибос келтирган ҳолда The Financial Times нашри.\nКаланикнинг кейинги фаолияти масаласи Uber директорлар кенгашининг 11 июндаги йиғилишида кўтарилган. Манбаларнинг маълум қилишича, шунингдек Каланикнинг икки яқин тарафдори – унинг ўринбосари ва компаниянинг эски ходимларидан бири Эмил Майкл ва биринчи ўринбосари Райан Грэйвс ҳам ўз лавозимларидан маҳрум бўлишлари мумкин.\nBloomberg ахборот агентлиги манбаларининг маълум қилишича, Каланик уч ойли таътил олиши ҳам мумкин.\nДиректорлар кенгаши Uber ходимлари иштирокида можаролар тез-тез содир бўлаётганига шундай муносабат билдиришмоқда.\n2017 йил июнь бошида компаниянинг 20 дан кўпроқ эркак ходими аёл ҳамкасбларига шилқимлик қилиш айблови билан бўшатилганди. Ушбу қарор Uber раҳбарияти томондан ёлланган Perkins Coie юридик фирмаси терговидан кейин қабул қилинган. Юридик фирма 215 та, жумладан шилқимлик қилиш ва таҳқирлаш шикоятларини ўрганиб чиққан.\nUber’нинг собиқ ходимаси Сьюзан Фаулер ўзининг блогида у ва компаниядаги аёллар эркак ҳамкасблари томондан мунтазам шилқимликларга учраганликларини, раҳбарият эса шилқимлик қилган ходимларнинг малакали ва тажрибали эканлигини ҳисобга олиб, уларнинг бу хатти-ҳаракатларига кўз юмиб юборганини маълум қилган.


Каримов Ўшдаги воқеаларда учинчи кучларни айблади\nҚирғизистон жанубида рўй берган қонли воқеаларга муносабат билдирган Ўзбекистон президенти Ислом Каримов бу четдан туриб уюштирилган, бошқарилган қўпорувчилик ҳаракатидир, бу қўпорувчиликни уюштирган кучларнинг нияти Ўзбекистонни ҳам бу қарама-қаршиликка тортишдан иборат бўлган, дея билдирди.\nКаримовнинг мазкур баёноти 18 июн куни Бухорога қилган сафари чоғида янгради. Бир гуруҳ фермерлар ва вилоят фаоллари билан Бухорода ўтказилган мулоқот чоғида Ислом Каримов ўтган ҳафта Қирғизистон жанубида рўй берган қонли воқеаларга алоҳида тўхталиб ўтди.\n- Бу воқеалар ҳақида гапиришнинг ўзи оғир. Бегуноҳ одамларни, болаларни, ҳомиладор аёлларни ўлдириш бу ваҳшийликдан бошқа нарса эмас. Бундай қонли жиноятларнинг тагига етилишига, уларга қонуний баҳо берилишига ишонаман, деди жумладан Ўзбекистон президенти.


Манзар Абдулхайр. Анъаналарга эш, янгиланишга ташна - www.ziyouz.uz\nБош саҳифа Илм ва фанАдабиётМанзар Абдулхайр. Анъаналарга эш, янгиланишга ташна\nЧўлпон шеъриятида анъанавийлик\nМиллий адабиётимиз равнақига улкан ҳисса қўшган сўз санъаткори Абдулҳамид Сулаймон ўғли Чўлпон поэзияси анъанавийликка эш бўлган, адабиётимиз тарихидаги катта ўзгаришлар даври шеъриятидир. Бу шоирнинг адабий-эстетик қарашларини тушуниш, шеърлари замиридаги рамзий маъноларни теран илғаш ва уларга муносабат билдиришдан аввал, Алишер Навоий ҳазратлари шеъриятига бир назар ташлаб ўтиш жоиз. Зеро, “Адабиётнинг хусусияти, мазмуни ҳамда вазифаси ҳақида бағоят маънодор бир таъриф Навоийнинг шеъриятга қарашини тўғридан-тўғри ва очиқдан-очиқ ифодалайди”(М.Шайхзода. Ғазал мулкининг султони. Т., 1972, 195-бет ). Илло, Навоийнинг анъанавий, халқона оҳангга бой, кўнгил нидоси билан битилган анъанавий шеърияти тажрибаларидан улги олиш ҳар бир ижодкор учун юқори самара бериши сир эмас.\nҲар бир миллат шеъриятининг халқаро нуфузи миллий қадриятлари мезонларига таяниши, чинакам анъанавийлик асосида шаклланиш тарзи билан белгиланади. Зотан, миллат шоирининг бадиий услуби, шеъриятидаги поэтик образ, рамзларнинг ривожи, бардавомлилиги миллий анъаналар замирида янги-янги жиҳатларнинг кашф этилиши билан боғлиқ адабий жараёндир. Хусусан, Навоий ҳазратлари ўз шеъриятида анъанавийлик ва рамз-ишораларни қўллашга изчил ва теран ёндашган. Аслида бундай ёндашиш миллий адабиётда анъаналар узлуксизлигини таъминловчи мезон ҳамдир.\nАйни шу маънода Чўлпоннинг “Улуғ Ҳиндий” мақоласидаги анъанавий мумтоз шеъриятимизга дахлдор қуйидаги хитобига баҳоли қудрат муносабат билдириб ўтиш жоиз кўринади:\n“Навоий, Лутфий, Бойқаро, Машраб, Умархон, Фазлий, Фурқат, Муқимийларни ўқийман: бир хил, бир хил, бир хил!\nКўнгил бошқа нарса – янгилик қидирадир: Боту, Ғайратий, Олтой, Ойбек, Жулқунбойларни ўқиймен, қувонтирадир, холос! Улар менинг учун ёнғон чироқлар бўлса, менинг эртам учун! Авлоний, Тавалло, Сиддиқий ва Ҳакимзодаларни ўқимаймен, ўқимаймен, мени шу ҳолга солғон ўшалар!…” («Адабиёт надур». Т., “Чўлпон”, 1993, 57—58-бетлар).\nШоирнинг ушбу рамзий хитоби – анъанавийликка муносабати адабиётшунослар томонидан турлича талқин қилиниб келинаётир. Бу талқинларни ривожлантириб айтиш лозимки, шоирнинг рамз ва гўзал бадиий тафаккурга ўралган сирли, жумбоқли ушбу хитобини ўша даврдаги айрим дилозор, адабий идроки ҳаминқадар қаламкашларга қарата айтилган зардаси, дейиш ҳам жоиздир. Негаки, улар ўша кезларда зўр бериб шоир ижодидан сиёсий хатоларни қидираётган, унинг номини, ижодини қоралашга уринаётган эди. Чўлпоннинг бу хитоби замиридаги асл муддао эса барча ижодкорларни бир мақсад сари – миллий адабиёт равнақи йўлида бирлаштиришдан иборат эди, холос. Унинг наздида, шеър жозибаси фақат қофия, шакл ва мазмун уйғунлигидагина эмас, балки ундаги поэтик образнинг ҳаётийлиги, ҳаққонийлигидадир. Энг муҳими, ҳар бир давр шеърияти ўзига хос тарзда эркин ҳаракатланмоғи ва янгиланмоғи керак. Демак, Чўлпон шеърияти аслида анъанавийликка эш, янгиланишга ташна шеъриятдир. Негаки, бу даврда худди шундай шеъриятга кучли бир эҳтиёж бор эди. Шуни ҳам таъкидлаш жоизки, шоир шеъриятига янги нафас олиб киришда фақат кўр-кўрона анъаналарга таяниб қолиш ножоизлигини назарда тутган. Собиқ шўро даври мафкурасининг исканжасига тушган ҳар қандай фидойи ижодкор бу масалага ана шундай сирли ёндашиши табиий бир ҳол эди.\nМаълумки, шоир шеъриятининг замирида яссавиёна, навоиёна, машрабона анъанавий услуб бор. У ўз поэзиясида мумтоз шеъриятимизга хос поэтик анъанавийлик ва тимсоллардан тортиб, лафзий ва маънавий, ҳатто «тажоҳулу-л-ъориф»(билиб билмасликка олиш) сингари бадиий санъатлардан кенг фойдаланган. Зеро, чўлпоншуносликда таъкидланганидек, шоирнинг биргина машҳур “Гўзал” номли шеърида қарийб ўнга яқин мумтоз адабиётимизга хос (тазод, интоқ, тасбиғ, ташхис, ружуъ, муболаға, иғроқ, тадриж, иштиқоқ, ташбиҳ каби) бадиий санъатлар қўлланилган. Чунончи, Навоий шеъриятига муҳаббати баланд шоир ўз шеърларида “қуёш”, “ой”, “кўк” каби поэтик тимсол ва рамзларни қўллаб, анъанавийлик меъёрларига риоя қиларкан “қуёш” поэтик тимсолидан турли маъноларда фойдаланади. Масалан, “Қаландар ишқи” номли шеърида ўқиймиз:\nБир қарашда ушбу мисралар маъноси рамзий ифодалар талқинисиз ҳам тушунарлидек кўринади: худди Чўлпоннинг адабиёт оламида тутган ўрни ҳақидаги умумий шарҳлардек. Аммо бу шеър синчковлик билан шарҳланса, шоирнинг бадиий кайфияти янада аниқлашади: Чўлпон – Тонг юлдузи тунги сайрдан сўнг, яъни қуёш чиқишидан олдин гўё кўз илғамас даражада яна бир лаҳза кўзга ташланади-ю, тезда ғойиб бўлади. Шоир бу ўринда ушбу юлдузнинг бошқа сайёраларга қараганда жуда тез, журъат билан ҳаракат қилишига ҳам ишора этади. Яъни шоир талқинича Чўлпон юлдузи жасорат тимсоли ҳамдир. Бу ерда яна бир рамз ҳам бор: муҳаббат шундай бир ажиб туйғуки, ундан таралаётган меҳрни фақат қуёш нурларига қиёслаш мумкин. Бу нурга Тонг юлдузи бардош бера олмаслиги айни ҳақиқат. Зеро, бу мисраларда “чўлпон” сўзи нафақат шоир тахаллуси, балки ўрни билан анъанавий шеъриятимизга хос поэтик образ – маънавий бедорлик рамзидир. Бинобарин, бу талқинлардан шоир шеърияти замирида кучли бир миллийликка вобаста анъанавий издошлик борлиги аниқ сезилади. Айни шу маънода Алишер Навоийнинг «Наводир уш-шабоб» асаридаги “Агар ишқинг ҳавосида ёғар ҳар жола тош ўлсун, Нишона ҳар бирига, дермен, ушбу хаста бош ўлсун” матлаи билан бошланадиган 504-ғазалидан бир байтни ғазалнинг умумий мазмуни шарҳи билан бирга келтирамиз:\nҚуёшни бўлмас, эй гардун, ул ойға айламак ташбиҳ,\nОғиз гар зарра, Чўлпон – кўз, янги ой анга қош ўлсун.\nАввало, ушбу байтдаги энг характерли “чўлпон” сўзига эътиборни қаратайлик. Бу сўз Алишер Навоий асарларида “ёруғ тонг юлдузи”, “гўзал”, “чиройли”, “порлоқ” сингари маъноларда қўлланилган. Умуман, мумтоз адабиётда “Чўлпон” – “Зуҳра”, “Ноҳид” номлари билан ҳам юритилади. У қуёш системасидаги катта сайёралардан бири, Ерга энг яқин, Қуёшдан ҳисоблаганда иккинчи сайёра. Форсий ривоятларга кўра эса, Чўлпон-Ноҳид афсунгар Ҳорут ва Морут ошиқ бўлган аёлдир.\nУшбу байтда «муроату-н-назир», яъни «мутаносиб» (бир-бирига мос ва монанд сўзларни бир байтга жамлаш; масалан, қуёш ва ой, кўз ва қош сингари сўзлар) бадиий санъати қўлланилган. Яъни ушбу байтда қуёш ва ой сўзлари “гардун” сўзи орқали ўзаро боғланади. Бу санъат мумтоз адабиётда «таносуб», «талфиқ», «тавфиқ», «ийтилоф» деб ҳам юритилади (Атоуллоҳ Ҳусайний. Бадойиъу-с-санойиъ. Т., 1981, 232-бет).\nШоирнинг поэтик талқинича, агар ишқ туфайли осмондан дўл ёғса, майли, тошга айлансин. Фалак қуёшдек келадиган тиллаларни ҳадя этса ҳам мен уларни рад этаман. Эй ёр, сенинг қуёшдек меҳринг ошиқлар қалбини қиздиради. Қуёшни, Тонг юлдузи-ку тонг юлдузи, балки ойга ҳам ташбиҳ қилиб бўлмайди. Майли, ташбиҳда сенга бир йўл кўрсатай. Агар сен ёрнинг оғзини бир зарра деб билсанг, унинг шаҳло кўзини Чўлпон юлдузи, қошини эса янги чиққан ойга қиёс қила қол?!\nБу ўринда Навоий “чўлпон” сўзини гўзаллик тимсолида қўллаш баробарида сонияда минглаб чақирим йўлни босиб ўтадиган тез учар сайёра – Чўлпон вафо, муҳаббатда ҳеч қачон қуёшдек вазмин бўла олмаслигини поэтик рамзларда ифодалайди. Айни шу маъноларни назарда тутсак, Чўлпонга бу мисралар таниш бўлиши эҳтимоли кўпдир. Зотан, шоир шеъриятидан бой анъана ва улуғ янгиланишларга хос навоиёна мумтоз услуб уфуриб туради.\nНавоий ҳазратлари ғазалларида ошиқнинг ҳолати қанчалар забун бўлишидан қатъий назар, унинг руҳи самолар қадар юксак экани гўзал шоирона ташбиҳ воситасида тараннум этилади:\n«Бадоеъ ул-бидоя» девонининг ”Эй қуёш, невчун қошингдин соядек сурдунг мени, Равшан айлаб жумлаи оламни, куйдурдунг мени” матлаи билан бошланадиган 745-ғазалидан келтирилган мазкур байт маъносига асосланиб айтиш жоизки, Чўлпон шеъриятида ҳам Навоий шеъриятига хос юксак ишққа уйғун тимсол ва халқона оҳанг устунлик қиладиган анъанавийлик мавжуд. Фақат камдан-кам санъаткоргина улуғ шоирнинг ижодий маҳоратидаги бетакрор услубига янгича руҳ, оҳанг қўша олиши, яъни уни санъаткорона бардавом эттира олиши мумкин. Ана шундай бахт Чўлпонга насиб этган.\nМазкур мулоҳазаларимизни атоқли адиб Ойбекнинг: “Символист шоир (Чўлпон назарда тутилган – М.А.) Навоийни энг юқори даражага қўйиб, унинг бутун методларини ўрганишга қистаб, шунинг билан бирга бизнинг ёш ёзувчиларимизга символистикани ўргатиб келдилар. Навоий йўлида суяги қотғон Чўлпонни текшириб, шунинг учун ундаги услуб ва шаклини ўрганишга киришадилар”, деган фикр ҳам тасдиқлайди. Шунингдек, устоз Озод Шарафиддинов ҳам “Чўлпонни англаш”, “Адабиёт яшаса – миллат яшар” номли мақолаларида шоир шахсияти ва шеърияти ҳақида қимматли маълумотлар бериб ўтган. Хусусан, Чўлпоннинг доимо ва ҳар қандай оғир вазиятда ҳам ўз метин эътиқодига содиқ қолган, “ғоявийлик”, “партиявийлик” деган иллатлардан юқори тургани ҳам ишонарли тарзда баён этилган. Албатта, Чўлпон ижодиёти борасидаги бундай маълумот ва талқинлар бошқа адабиётшунос олимларимизнинг илмий ишларида ҳам мавжуд. Уларнинг изланишларини давом эттириш эса, айни муддаодир.\nХуллас, 20–30-йиллар ўзбек миллий адабиётидаги анъанавийлик, шеърият замиридаги тимсол ва рамзларнинг янгича такомили Чўлпон шеъриятида ўз аксини топди. Эндиликда ана шу шеърият моҳиятини тўла англашга эҳтиёж ортаётир. Кўриниб турибдики, бу – шоир шахсиятига доир адабий манбаларни янада теран, шоир шеъриятига хос навоиёна анъанавийлик хусусиятларини кенг миқёсда ўрганишни тақозо этади.\n«Ўзбекистон адабиёти ва санъати» газетасининг 2013 йил 40-сонидан олинди.\n← Аввалги Аввалги Ҳусайн Жовид. Шайх Санъон (4 пардали фожиа)\nКейинги → Кейинги: Ўзбек ёзувчисининг китоби Туркияда чоп этилди


NASA SpaceX ҳамда Boeing ширкатларида гиёҳванд моддаларни тақиқлаш сиёсатини текширади\n22 май 2019, Тошкент вақти: 10:44\nАҚШ фазо агентлиги SpaceX ҳамда Boeing ширкатларида иш сиёсати, жумладан, иш жойида гиёҳванд моддаларни тақиқлаш сиёсатини тергов қилади. Бу ҳақда АҚШ матбуоти хабар тарқатди.\nThe Washington Post газетаси хабарида ёзилишича, тергов ҳақида хабардор уч расмий бундай чора кўрилишига SpaceX асосчиси Илон Маск Интернетда ёйинланган подкаст давомида марихуана чекиб, кетидан виски ичгани туртки бўлганини айтган.\nNASA ушбу иддаоларни шарҳлашдан бош тортди, аммо агентлик “кейинги йилдан Халқаро фазо станциясига экипаж юборишга кўпроқ эътибор қаратар экан, ширкатларнинг иш қоидалари қайта кўриб чиқилишини“ билдирди.\nNASA баённомасида: “Келгуси ойларда, Crew Dragon ҳамда Starliner кемалари экипажи тестидан олдин, тижорий ҳамкорларимиз NASAнинг иш хавфсизлигига боғлиқ талаблар, жумладан, иш жойида гиёҳванд моддалар тақиқига нақадар амал қилаётганини аниқлаш мақсадида текширув ўтказилади“, - дейилади.\nTesla Motors ширкатига ҳам етакчилик қилувчи Маскнинг ўзгарувчан табиати кейинги ойларда қизғин муҳокама қилинмоқда. Хусусан, йил бошида тадбиркор Интернетда эълон қилинган радио эшиттирув давомида марихуана чеккани ҳамда Таиландда ғорга қамалиб қолган болаларни қутқаришда қатнашган шахсларнинг бирини педофил деб атагани катта шов-шувга сабаб бўлди.\nSpaceX тергов ҳақидаги хабарларга жавобан баённома эълон қилди. Унда “инсонларнинг ҳавога учиши ширкатимиз миссиясининг асосидир. SpaceX учун бундан муҳим нарса йўқ. NASA бизга топширган фазогирларни хавфсиз ҳамда ишончли тарзда Халқаро ҳаво станциясига олиб чиқиш вазифасига жиддий қараймиз“, дейилади.\nШиркат гиёҳванд моддасиз иш муҳити сиёсати бўйича мажбуриятларини тўлиқ бажараётганини қўшимча қилди.\nBoeing ҳам “ўз маҳсулотлари, ишчилари ҳамда иш муҳити хавфсизлиги ва сифатини тўлиқ таъминлашини” билдирди.\nҲар икки ширкат 2019 йилда Халқаро фазо станциясига фазогир олиб чиқиши режалаштирилаётган кема ишлаб чиқмоқда. Бошида кемалар экипажсиз учирилади. Йил якунига бориб эса кемалар бортида космонавтлар фазога чиқарилади.\nМазкур кемалар ёрдамида АҚШ ўзининг фазога астронавт юбориш қобилиятини тиклашни режалаштирмоқда.\n2011 йилдан бери фазогирлар Халқаро фазо станциясига фақат Россиянинг “Союз” ракеталари бортида чиқарилиб келади. NASA ўзининг Space Shuttle дастурини 2011 йилда тўхтатиб қўйган.\n“Союз“ кемаси бортида фазога чиқариладиган ҳар бир астронавт учун Россияга 80 миллион доллар тўланади.


БМТни жаҳондаги муаммоларни ҳал қила олмайди, деди Эрдўғон\n19:00 26 Май 2020\n20:19 18.05.2018 Ҳавола олиш\nЭрдўғон БМТни ўз вазифасини ўтаб бўлган ташкилот, деб атамоқда. "Агар Исроил зулмига жавоб қайтарилмаса, дунёда тез орада каллакесарлар ҳукмронлик қилаётган хаос юзага келади", - деди турк раҳбари\nТОШКЕНТ, 16 май — Sputnik. Туркия президенти Тойиб Эрдўғон БМТни жаҳондаги муаммоларни ҳал этишга қодир эмасликда айблади. Бу баёнот Ғазо секторидаги тўқнашувлардан сўнг ташкилот томонидан ҳаракатсизликка йўл қўйилгани туфайли жаранг топди.\nНетаньяху Эрдўғонга: "Бизга ахлоқни ўргатма"\nЭрдўғоннинг сўзларига кўра, ташкилот ўз вазифасини ўтаб бўлган ва қудратини йўқотган. Туркия президенти фикрича, халқаро ҳамжамият ҳуқуқ ва эркинликлари оёқ ости қилинган фаластинликлар олдида иккиёқлама стандартлардан фойдаланмоқда.\n"Агар ушбу ҳужумлар бошқа бир ҳудудда юз берганида эди, у ҳолда бутун дунёда норозиликларни келтириб чиқарган бўларди. Аммо, афсуски, дунё ҳамжамияти Исроилнинг фаластинликларга қарши ҳаракатларига беписандлик билан муносабатда бўлди", — деб баёнот қилди Эрдўғон кечки пайт Рўза ифторлигида, деб ёзади РИА Новости.\nТуркия президенти сўзларига кўра, Фаластиннинг тинч аҳолисига нисбатан Исроил ҳукумати ҳаракатлари тўхташи учун дунё ҳамжамияти бор ҳаракатини ишга солмоғи лозим.\n"Агар Исроил зулмига жавоб қайтарилмаса, дунёда тез орада каллакесарлар ҳукмронлик қилаётган хаос юзага келади", — деди турк раҳбари.\nИлгарироқ Эрдўғон АҚШни Исроилга шерикчилик қилаётганда айблаган эди. Унинг фикрича, Вашингтон ўз элчихонасини Иерусалимга кўчириш қарори билан Тель-авивга эрк берган.\nҒазо секторидаги норозиликлар\nҒазо секторида норозиликлар акцияси душанба куни бошланди. Исроил аскарлари томонидан намойишчиларга қарата аёвсиз ўт очилди. Тўқнашувларда 61 фаластинлик ҳалок бўлди, мингдан зиёд болалар жароҳатланди. Фаластин ва Туркияда уч кунлик мотам эълон қилинди.\nСал кейин ушбу давлатлар АҚШдан ўз элчиларини чақиртириб олдилар.\nВашингтондагилар ушбу тўқнашувларда ҳалок бўлганларни террорчилар деб ҳисоблашини маълум қилди. Россия ТИВ бу баёнотни таҳқирловчи баёнот деб чиқди.\n18:42 Тожикистонда аниқланган коронавирус ҳолатлари 3260 тадан ошиб кетди


“Кутубхоначи” қиссасидан таъсирли монолог-парча « Ўзбекистон Халқ Ҳаракати\n“Кутубхоначи” қиссасидан таъсирли монолог-парча\n18 May 2018 - 11:07\n“Гапларимни диққат билан тингла. Ғам ва ташвишли кунлар ҳикмати ҳақида ўйлаб кўрганмисан? Аслида сенга берилган юк, сенга ато қилинган дард Яратганнинг ҳадяси эканлигини тафаккур қилганмисан?\nҲақиқатан ҳам, чўнтагингда бир чақанг бўлмайди, ўзгалардан ёрдам сўраш учун ғуруринг йўл қўймайди, муҳтожлик ва ғурур орасида сарсон бўласан, ичингда бу эҳтиёжмандлик сени куйдиради. Ҳаммаси бир бўлиб бутун оламингни зулматга ташлайди.\nАтрофга қарайсан. Аланглаб, қўлларингни чўзиб нажот йўлини ахтарасан. Нур излайсан. Аммо бутун дунё қоп-қора. “Йилт” этган ёғду йўқ. Кўнглинг умидсизликка асир бўлади. Ҳаётни тарк этишни истайсан. Ҳаммасига этак силкиб, ҳаммасидан воз кечиб кетгинг келади.\nОдамлар сени тушунмайдигандек, сен чекаётган мусибатларни ҳис қилмайдигандек туюлади. Улар орасидан дўст топишга тиришасан, бир оз суҳбатда бўлиб, уни ўзингга бегона эканини билиб қоласан. Ёлғизман деб оҳ урасан.\nСарфлашга пулинг, ейишга таоминг, яшашга масканинг ҳам йўқ. Ҳатто, соғлигингга путур кетгандек. Гоҳида юрагинг безовта тепади, гоҳида ошқозонинг касали хуруж қилади. Бошқалар кўзига ҳақир кўринасан. Нигоҳларинг ғамгин, юзингда ажин, овозинг паст, бошинг эгилган…\nСен севган, сен соғинган маъшуқанг эса тарк этган. Қалбингда кечаётган туйғулардан у бехабар… Бошқаларга хизмат қиласан, аммо етарлича тақдирламайдилар. Ҳаётда ҳар қадамда ноҳақлик, адолатсизлик. Ожизларни хорлайдилар, зўрлар давр сурадилар. Қорни очнинг қорни тўқ билан иши йўқ.\nБир ерда байрам тантанаси, бир ерда мотам давраси. Сен бир бурда нонга зор бўлганингда бошқалар овқат танлайдилар. Сен умид қилиб соғинган нарсаларни бошқалар қадрламайдилар. Буларнинг ҳаммаси бутун кўнглингга шундай улкан дардни олиб келадики, унинг азобига чидай олмасдан фарёд чекасан. Ўзингни тўрт томонга урасан. Ҳатто гуноҳга рози бўлгинг, гуноҳкорлар сафига ўтиб кетгинг келади. Мен қилмасам, бошқалар шу ҳаром ишни қилмоқда, мен қилсам на бўлибди дейсан! Бошқалар ҳузур ва ҳаловатда яшаганларида бунга менинг ҳақим йўқми деб ўксинасан. Бошқаларнинг юксалиши сени ўзинга янада ғариб кўрсатади. Сен ғариблик ва фақирлик бойлик ва ҳашаматнинг йўқлигидан деб ўйлайсан…\nБир куни келадики, сен истаган давлат пойингда сочилиб ётади. Сен излаган дўстлар атрофингда парвона каби айланадилар. Сенга бош эгмаган душманларинг тиз чўкадилар. Бир оғиз сўзингни ижро қилишга маҳтал бўладилар. Хато қилсанг, тўғри деб маъқуллайдилар. Кулсанг, қўшилиб куладилар. Хўмрайсанг, баравар жўр бўлиб йиғлайдилар. Сенинг суҳбатингга интиқ бўладилар. Хуллас, дунёда шу пайтгача бўлган ҳамма лаззат сенга муҳайё қилиб берилади.\nАлал-оқибат, нима хоҳлашинг кераклигини ёддан чиқарасан. Агар ўшанда қалбинг уйғониб қолса, фақирликда ўтказган кунларингни мароқ ва соғинч ила эслайсан. Кимгадир ўша ғариб йилларинг ҳақида гапириб бергинг келади. Шундай бўладики, очлик ва муҳтожликда сарсон ва овора бўлиб юрган ҳаётингга қайтишни истайсан. Ўша ҳаётда қолиб кетишга рози бўласан…”


Redmi Note 8 ва Note 8 Pro'га "бошқача" процессорлар ўрнатилади - Terabayt.Uz\nХабарингиз бор, яқин кунлар ичида Redmi смартфонларининг янги моделлари тақдим қилинади. Аниқроғи, 29 август санасига мўлжалланган маросимда Redmi Note 8 ва Redmi Note 8 Pro смартфонларини кўрсатишади.\nСиз аллақачон қурилмалар ҳақида бир нечта маълумотга эгасиз. Мисол учун, “катта” моделга 64 мегаписеллик камера, 18 ваттлик қувватлагич ва ўйин платформаси ўрнатилган бўлади.\nЭнди эса, охирги пункт бўйича янада аниқроқ маълумотлар бор. Айтилишича, Redmi’нинг иккала смартфонига ҳам Mediatek Helio G90T процессори ўрнатилади. Бу хақда Mediatek компанияси реклама постерида айтиб ўтилган. Процессорсоз тақдимот 29 август бўлиб ўтишини ҳам тасдиқлаган.\nШундай қилиб, Redmi Note 7 ва Note 7 Pro тақдим қилинганига ярим йил бўлган бўлса-да, янги моделлар улардан сезиларли фарқ қилиши маълум бўлмоқда. Агар смартфонларга чиндан ҳам NFC ўрнатилса, унда, ишлаб чиқарувчи олдинга қараб ташланган қадам бўлар эди. MediaTek платформаси ҳақида эса, смартфонни синаб кўрмасдан туриб бирор нарса дейиш ножоиз.\nЎҚИНГ: "Тўрткўз" Redmi Note 8 Pro илк маротаба “жонли” суратларда намоён бўлди.\n#Xiaomi #андроид смартфон #Xiaomi Redmi Note 8 #Xiaomi Redmi Note 8 Pro


ФИФАнинг янги рейтингида: Эрон Ўзбекистоннинг ўрнига чиқиб олди - BBC Uzbek - Спорт\nФИФАнинг янги рейтингида: Эрон Ўзбекистоннинг ўрнига чиқиб олди\nСўнгги янгиланиш 15 март 2013 - 14:41 GMT\nХалқаро Футбол Уюшмалари Федерациясининг бу ойги рейтингида Ўзбекистон икки поғона пастлаб, 59-ўринга тушиб қолган ва қитъанинг энг юқори тўртлиги сафларидан чиқиб кетган. Унинг ўрнини ашаддий рақиби Эрон эгаллаган.\nЎзбекистон миллий терма жамоаси бор-йўғи январ ойида ўз тарихидаги иккита энг юқори натижадан бирини қайд этиб, 56-ўринга кўтарилиб олганди.\nСўнгги натижаси Ўзбекистон миллий терма жамоасининг қитъадаги ўрнига ҳам таъсир этмай қолмаган. Жамоа юқори тўртликдаги ўрнини бой бериб, 5-ўринга пастлаган.\nБор-йўғи икки ой бурун ФИФА рейтингида 60-ўринга тушиб қолган Эрон эса, Ўзбекистоннинг ўрнига 57-ўринга чиқиб олган.\nАммо Эрон ушбу ўринни Кабо-Верде ороллари терма жамоаси билан бўлишиб турибди.\nЎз ўрнида шуни ҳам таъкидлаб ўтиш жоизки, Ўзбекистон ФИФА рейтингида қайд этган сўнгги натижа – ҳануз Марказий Осиё давлатлари орасида энг яхши кўрсаткич.\nФИФАнинг янги рейтингида ҳам Осиёда ҳануз қитъанинг тўрт карра чемпиони Япония пешқадамлик қилмоқда.\nУндан кейинги ўринларни Австралия, Жанубий Корея ва Эрон эгаллашган.\nҚўшни Афғонистон миллий терма жамоаси ФИФА сўнгги рейтингининг шов-шувларидан бири бўлган\nҚўшни Афғонистон миллий терма жамоаси ФИФА сўнгги рейтингининг шов-шувларидан бири бўлган.\nАфғонистон бир ойнинг ичида 48 ўрин юқорилаб, 141-ўринга чиқиб олган.\nМиллий терма жамоа яқинда гуруҳ босқич беллашувларида кетма-кет икки ғалаба ва бир дуранг натижа қайд этиб, Осиё Футбол Конфедерацияси Чақирув Кубогининг финал босқичига чиқишга муваффақ бўлганди.\nАфғонистондан аввалги икки ўринни эса, Марказий Осиё минтақаси вакиллари бўлган Қозоғистон (139-ўрин) ва Туркманистон (140-ўрин) эгаллаб туришибди.\nФИФА янги рейтингида Тожикистон 152-ўринда бўлса, Қирғизистон 201-ўринга тушиб қолган.\nЎтган ой минтақада Ўзбекистондан кейин энг яхши кўрсаткични Туркманистон қайд этган бўлса, бу гал уч ўрин юқорилаб олган Қозоғистон иккинчи яхши натижани кўрсатган.\nБошқа МДҲ давлатлари билан таққослаганда эса, Ўзбекистон ФИФАнинг март ойидаги рейтингида ҳам Россия ва Украинадан кейин учинчи ўринни эгаллаган.\nРоссия худди ўтган ойдагиси каби бу гал ҳам 10-ўринда бормоқда. Аммо, шунда ҳам, бу - МДҲ давлатлари орасидаги энг яхши натижа.\nФИФАнинг бу ойги рейтингида яна Испания пешқадамлик қилган.\nСўнгги Жаҳон чемпиони ортидан юқори учликни эгаллаб турган Олмония ва Аргентиналарнинг ҳам ўринлари ўзгаришсиз қолган.\nЭнг яхши кўрсаткич\nФИФАнинг янги рейтинги Ўзбекистон миллий терма жамоасининг қатор муҳим халқаро учрашувлари арафасида эълон этилган\nЎзбекистон 2006 йилда дунёнинг манаман деган миллий терма жамоаларини ортда қолдириб, ФИФА рейтингида 45-ўринни эгаллаган ва Осиёнинг энг кучли терма жамоалари орасида кучли учликка киришга муваффақ бўлганди.\nЎзбекистонлик футболчилар 1994 йилги Осиё Ўйинлари чемпиони бўлишлари ортидан қитъа тарихида бу каби натижага эришишмаганди.\nЛекин бор-йўғи 4 йилнинг ичида 108-ўринга тушиб қолишга ҳам улгуришганди.\nБунга ўзбекистонлик футболчиларнинг ўтган Жаҳон чемпионатининг финал босқич учрашувларига чиқиш ёки Осиё Ўйинларида муваффақиятли иштирок этиш уринишлари чиппакка чиққани сабаб бўлганди.\n2011 йилда эса, Ўзбекистон терма жамоаси Халқаро Футбол Уюшмаси рейтингида 31 ўрин юқорилаб, рекорд натижа кўрсатган ва Қатардаги Осиё Кубогида қўлга киритган натижалари ортидан 77-ўринга чиқиб олганди.\nЎзбекистонлик футболчилар сўнгги Осиё кубогида илк бор ярим финалга чиқиб, ўйинларни тўртинчи ўрин билан якунлашга муваффақ бўлишганди.\nАйни ўринда шуни алоҳида таъкидлаш жоизки, ўтган декабр ойидагина ФИФА рейтингида 67-ўринда бўлган Ўзбекистон бир ойнинг ичида ўз натижаларини бу қадар яхшилашга эришган.\nФИФА рейтинги эса, миллий терма жамоаларнинг турли халқаро тадбирларда эришган ютуқларига асосланиб ишлаб чиқилади.\nСаралаш босқич беллашувларини муваффақиятли давом эттираётган Ўзбекистон жорий пайтда Осиё қитъасидан 2014 йилги жаҳон чемпионатига 4.5 та йўлланмадан биттасини қўлга киритишга даъво қилаётган ягона Марказий Осиё давлатидир.\nФИФАнинг янги рейтинги Ўзбекистон миллий терма жамоасининг қатор муҳим халқаро учрашувлари арафасида эълон этилган.\nЖамоа келаси ҳафта - 22 март куни 2015 йилги Осиё Кубогининг навбатдаги гуруҳ босқич учрашувида сафарда Бирлашган Араб Амирликларига қарши майдонга тушади.\nОрадан тўрт кун ўтиб эса, 2014 йилги Жаҳон чемпионатининг сўнгги босқич саралаш беллашувлари доирасида Тошкентда Ливанни қабул қилади.\nФИФА рейтингида: Эрон кўтарилиб, Ўзбекистон пастлади\n'Ўзбекистон Осиёнинг энг кучли тўртта жамоасидан биттасига айланди'\nЎзбекистон ФИФА рейтингида 31 ўрин юқорилади, бу Ўзбек футболи ютуғига далолатми?